**REPUBLIKA HRVATSKA**

**ŽUPANIJA SISAČKO-MOSLAVAČKA**

**TEHNIČKA ŠKOLA KUTINA**

**KUTINA**

**STATUT**

**TEHNIČKE ŠKOLE KUTINA**

**Kutina, svibanj 2019.**

Na temelju članka 98. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 16/12., 86/12., 94/13., 7/17., 152/14. i 68/18.), članka 43. Zakona o strukovnom obrazovanju (NN br. 30/09. i 25/18.) te članka 38. Statuta Tehničke škole Kutina, Školski odbor Tehničke škole Kutina, Kutina uz prethodnu suglasnost Sisačko - moslavačke županije KLASA: 012-03/19-01/03 URBROJ: 2176/01-02-19-3 od 5.ožujka 2019. godine, na sjednici održanoj 24. svibnja 2019. godine donio je

**S T A T U T**

**TEHNIČKE ŠKOLE KUTINA**

**I. OPĆE ODREDBE**

Članak 1.

Ovim Statutom utvrđuju se statusna obilježja, ustrojstvo, naziv, sjedište i djelatnost, zastupanje i predstavljanje, unutarnje ustrojstvo, ovlasti i način odlučivanja tijela upravljanja i stručnih tijela, položaj, prava i obveze učenika, nastavnika i roditelja, te druga pitanja od značenja za djelatnost i rad Tehničke škole Kutina (u daljem tekstu: Škola).

Izrazi u ovom Statutu navedeni u muškom rodu neutralni su i odnose se na osobe oba spola.

***OBILJEŽJE ŠKOLE***

Člana 2.

Škola je javna ustanova srednjeg odgoja i obrazovanja.

Škola je pravna osoba i upisana je u sudski registar Trgovačkog suda u Zagrebu pod MBS: 080436008, te u zajednički elektronski upisnik ustanova osnovnog i srednjeg školstva Ministarstva znanosti, obrazovanja i sporta.

***OSNIVAČ***

Članak 3.

Osnivač Škole je Sisačko-moslavačka županija.

Škola je pravni slijednik Školskog centra Tina Ujevića Kutina.

***NAZIV I SJEDIŠTE***

Članak 4.

Naziv Škole je Tehnička škola Kutina.

Sjedište Škole je u Kutini, Hrvatskih branitelja 6.

Puni naziv Škola ističe na zgradi u kojoj je njezino sjedište i školskim radionicama.

Članak 5.

U radu i poslovanju Škola koristi:

- jedan pečat s grbom Republike Hrvatske, okruglog oblika, promjera 38 mm, na kojem je uz rub

ispisan naziv Republika Hrvatska, naziv i sjedište Škole, a u sredini pečata nalazi se grb

Republike Hrvatske, označen je brojem 1

- jedan pečat s grbom Republike Hrvatske, okruglog oblika, promjera 38 mm, na kojem je uz rub

ispisan naziv Republika Hrvatska, naziv i sjedište škole, a u sredini pečata nalazi se grb

Republike Hrvatske, označen je brojem 2

- jedan pečat okruglog oblika, promjera 35 mm, koji sadrži naziv i sjedište Škole

- jedan pečat okruglog oblika, promjera 25 mm, koji sadrži naziv i sjedište Škole

- jedan pečat okruglog oblika, promjera 25 mm, koji sadrži naziv i sjedište Škole. U sredini

pečata nalazi se natpis: računovodstvo

- jedan štambilj četvrtastog oblika dužine 49 mm i širine 8 mm, koji sadrži naziv i sjedište Škole.

Ispod sjedišta nalazi se natpis: računovodstvo

- jedan štambilj četvrtastog oblika dužine 49 mm i širine 8 mm, koji sadrži naziv i sjedište Škole

- jedan štambilj četvrtastog oblika dužine 48 mm i širine 8 mm, koji sadrži naziv : Radionice

Tehničke škole i sjedište Škole

- jedan štambilj četvrtastog oblika dužine 67 mm i širine 36 mm, koji sadrži naziv i sjedište

Škole. Ispod naslova se nalaze oznake: primljeno, klasifikacijska oznaka, urudžbeni broj, org.

jed., pril., vrij.

- jedan štambilj četvrtastog oblika dužine 75 mm i širine 48 mm, koji sadrži naziv i sjedište

Škole. Ispod naslova se nalaze oznake: uvedeno u knjigu ulaznih računa redni broj, datum, u

iznosu, kontrolirao nastalu poslovnu promjenu dana, na iznos, financijski kontrolor, plaćanje

odobrio, računopolagatelj, potpis ovlaštene osobe

- jedan štambilj četvrtastog oblika dužine 61 mm i širine 28 mm, koji sadrži naziv i sjedište

Škole. Ispod naslova se nalaze oznake: fotokopija svjedodžbe je ovjerena u jednom primjerku

pod brojem, ravnatelj

- jedan štambilj četvrtastog oblika dužine 44 mm i širine 13 mm, koji sadrži naziv Škole.

Ispod naziva nalazi se natpis: školska knjižnica

Pečatom iz stavka 1. točke 1. i 2. ovoga članka ovjeravaju se javne isprave koje Škola izdaje i akti koje Škola donosi u okviru javnih ovlasti.

Pečati iz stavka 1. točke 3., 4. i 5. ovoga članka rabe se za redovito administrativno - financijsko poslovanje.

Štambilji se rabe za uredsko poslovanje Škole.

O broju, uporabi i čuvanju pečata i štambilja odlučuje ravnatelj.

Članak 6.

Školu zastupa i predstavlja ravnatelj ili osoba koju ravnatelj za to pisano opunomoći.

U slučaju parničnog ili upravnog spora između Škole i ravnatelja, Školu zastupa predsjednik Školskog odbora ili osoba koju on pisano opunomoći.

Članak 7.

U slučaju privremene spriječenosti obavljanja ravnateljskih poslova, ravnatelja Škole zamjenjuje osoba iz reda članova Nastavničkog vijeća.

Kandidata za zamjenika ravnatelja predlaže ravnatelj Škole.

U slučaju spriječenosti ravnatelja (iznenadna bolest, nezgoda i sl.) kandidata za zamjenika ravnatelja predlaže Školski odbor.

Članak 8.

Predloženi kandidat treba biti suglasan s kandidiranjem te obavljanjem poslova zamjenika ravnatelja.

Odluku o izboru zamjenika ravnatelja Školski odbor donosi javnim glasovanjem.

Zamjenik ravnatelja ima pravo i dužnost obavljati one poslove ravnatelja čije se izvršenje ne može odgađati do ravnateljeva povratka*.*

Zamjenika ravnatelja imenuje se najduže do isteka mandata ravnatelja.

**II. OBAVLJANJE DJELATNOSTI**

***DJELATNOST***

Članak 9.

Djelatnost Škole je:

* odgoj i obrazovanje učenika za stjecanje srednjeg strukovnog obrazovanja u sljedećim

strukovnim kvalifikacijama / zanimanjima :

* strojarski tehničar
* strojarski računalni tehničar
* računalni tehničar za strojarstvo
* tehničar za elektrostrojarstvo
* tehničar za procesnu tehniku
* tehničar za računalstvo
* tehničar za mehatroniku
* tehničar za električne strojeve s primijenjenim računalstvom
* kemijski tehničar
* ekološki tehničar
* elektrotehničar
* industrijski mehaničar
* obrađivač odvajanjem čestica
* automehaničar
* autolimar
* plinoinstalater
* instalater grijanja i klimatizacije
* autoelektričar
* elektromehaničar
* elektroinstalater
* kemijski laborant
* elektroničar – mehaničar
* alatničar
* mehaničar poljoprivredne mehanizacije
* instalater kućnih instalacija

**❖** Srednje obrazovanje odraslih.

Djelatnost iz stavka 1. ovoga članka Škola obavlja kao javnu službu.

Škola može dio nastavnih predmeta i sadržaja utvrđenih nastavnim planom i programom, osim na hrvatskom jeziku, izvoditi i na nekom od svjetskih jezika, uz odobrenje Ministarstva.

Način i postupak utvrđivanja uvjeta za izvođenje nastave iz stavka 3. ovoga članka pravilnikom utvrđuje ministar.

Škola može staviti u promet proizvode i usluge koji nastaju kao rezultat djelatnosti, a ukoliko u obavljanju svoje djelatnosti ustanovi ostvari dobit, ta se dobit upotrebljava isključivo za obavljanje i razvoj djelatnosti Škole u skladu sa aktom o osnivanju i Statutom škole.

Članak 10.

Škola u okviru djelatnosti strukovnog obrazovanja obavlja i sljedeće poslove:

- obavlja djelatnost strukovnog obrazovanja redovitih učenika i djelatnost strukovnog

obrazovanja odraslih

- obrazovnu ponudu usklađuje s potrebama tržišta rada

- uspostavlja lokalna partnerstva

- izrađuje dio kurikuluma sukladno lokalnim i regionalnim potrebama u skladu sa Zakonom o

strukovnom obrazovanju

- obavlja i druge poslove u skladu sa Zakonom.

***OSTVARIVANJE OBRAZOVANJA***

Članak 11.

Odgoj i obrazovanje iz članka 9. ovoga Statuta ostvaruje se u Školi na temelju Nacionalnog kurikuluma za strukovno obrazovanje, Nastavnog plana i programa i Školskog strukovnog kurikuluma.

***ŠKOLSKI KURIKULUM I GODIŠNJI PLAN I PROGRAM RADA***

Članak 12.

Škola radi na temelju Školskog strukovnog kurikuluma i Godišnjeg plana i programa rada.

Školski strukovni kurikulum donosi se na temelju Nacionalnog kurikuluma za strukovno obrazovanje, a utvrđuje dugoročne i kratkoročne planove i programa rada Škole s izvannastavnim i izvanškolskim aktivnostima, nastavni plan i program izbornih predmeta i druge odgojno-obrazovne aktivnosti te programe i projekte prema smjernicama Hrvatskog nacionalnog obrazovnog standarda.

Školski strukovni kurikulum donosi Školski odbor do 7. listopada tekuće školske godine na prijedlog Nastavničkog vijeća.

Školski strukovni kurikulum obvezno je elektroničkim putem dostaviti Ministarstvu znanosti, obrazovanja i sporta do 15. listopada tekuće godine, te objaviti na web stranci Škole u skladu s propisima vezanim za zaštitu osobnih podataka.

Godišnji plan i program rada Škole, na temelju Nastavnog plana i programa i Školskog strukovnog kurikuluma, prema prijedlogu ravnatelja donosi Školski odbor najkasnije do 7. listopada tekuće godine.

Godišnji plan i program rada obvezno je elektroničkim putem dostaviti Ministarstvu znanosti, obrazovanja i sporta do 5. listopada tekuće godine, te objaviti na web stranici Škole u skladu s propisima vezanim uz zaštitu osobnih podataka.

***SAMOVREDNOVANJE ŠKOLE***

Članak 13.

Škola će provoditi samovrednovanje za ključna područja u skladu s odredbama Zakona o strukovnom obrazovanju.

Samovrednovanje Škole prati i vrednuje Povjerenstvo za kvalitetu kojeg imenuje Školski odbor.

Povjerenstvo za kvalitetu ima 7 članova i to:

* 4 člana iz reda nastavnika i stručnih suradnika
* 1 člana iz reda dionika na prijedlog osnivača
* 1 člana iz reda polaznika
* 1 člana iz reda roditelja.

Nastavničko vijeće bira javnim glasovanjem 4 člana iz reda nastavnika i stručnih suradnika, te svoj prijedlog prosljeđuje Školskom odboru radi imenovanja.

Za člana Povjerenstva iz reda polaznika Školski odbor će imenovati učenika koji je izabran za predsjednika Vijeća učenika, a za člana Povjerenstva iz reda roditelja, roditelja koji je izabran za predsjednika Vijeća roditelja.

Mandat članovima Povjerenstva za kvalitetu iz reda nastavnika i stručnih suradnika traje 4 godine i mogu biti ponovno imenovani, a mandat članova teče od dana konstituiranja Povjerenstva.

Mandat članu Povjerenstva iz reda roditelja i učenika prestaje u roku od 60 dana od dana kada je prestalo školovanje učenika u školi.

***RADNI TJEDAN***

Članak 14.

Škola izvodi nastavu u pet radnih dana tjedno u jednoj smjeni u skladu s Godišnjim planom i programom rada.

***IZVOĐENJE NASTAVE I PROGRAMA***

Članak 15.

Nastavu i druge oblike obrazovnog rada Škola izvodi na hrvatskom jeziku i latiničnom pismu.

U sustavu strukovnog obrazovanja u Školi omogućena je horizontalna i vertikalna prohodnost.

Uvjete i način nastavka obrazovanja za istu razinu kvalifikacije (horizontalna prohodnost) utvrđuje stručno vijeće – aktiv Škole sukladno uputama Agencije za strukovno obrazovanje.

Programi se izvode putem predavanja, vježbi i seminara prema Nastavnom planu i programu, Školskom kurikulumu i Strukovnom kurikulumu.

Škola o polaznicima vodi evidencije i dokumentaciju sukladno Zakonu o strukovnom obrazovanju.

***IZVOĐENJE OBRAZOVNIH AKTIVNOSTI***

Članak 16.

Obrazovne aktivnosti (izleti, ekskurzije i sl.) koje su izrijekom u funkciji realizacije Nacionalnog kurikuluma i Nastavnog plana i programa, u skladu s Godišnjim planom i programom rada i Školskim strukovnim kurikulumom Škola može izvoditi i izvan mjesta u kojem joj je sjedište.

Izleti, ekskurzije i druge aktivnosti organiziraju se u skladu s Pravilnikom o izvođenju izleta, ekskurzija i drugih odgojno-obrazovnih aktivnosti izvan Škole.

***RAZREDI I RAZREDNI ODJELI***

Članak 17.

Nastava se u Školi ustrojava po razredima, a izvodi u razrednim odjelima i obrazovnim skupinama.

Razredni odjeli u Školi ustrojavaju se prema istim programima obrazovanja.

***DOPUNSKA I DODATNA NASTAVA***

Članak 18.

Za učenike kojima je potrebna pomoć u učenju Škola će organizirati dopunsku nastavu, a za učenike koji u nekim od nastavnih predmeta ostvaruju izvan prosječne rezultate ili pokazuju interes za određeni nastavni predmet Škola će organizirati dodatnu nastavu.

***IZVANNASTAVNE AKTIVNOSTI***

Članak 19.

U Školi se izvode izvannastavne aktivnosti radi zadovoljavanja različitih potreba i interesa učenika.

Izvannastavne aktivnosti planiraju se Školskim strukovnim kurikulumom, Godišnjim planom i programom rada i Programom rada neposrednih nositelja odgojno-obrazovne djelatnosti u Školi.

Izvannastavne aktivnosti nisu obvezne za učenike, ali se učenicima mogu priznati kao ispunjavanje školskih obveza.

***IZVANŠKOLSKE AKTIVNOSTI***

Članak 20.

Učeniku koji je uključen u izvanškolske aktivnosti, rad u izvanškolskim aktivnostima Nastavničko vijeće može priznati kao ispunjavanje školskih obveza.

***SURADNJA ŠKOLE***

Članak 21.

U svezi s obavljanjem djelatnosti Škola surađuje sa susjednim školama, drugim ustanovama, udrugama te drugim pravnim i fizičkim osobama.

***ŠKOLSKA KNJIŽNICA***

Članak 22.

Škola ima knjižnicu.

Školska knjižnica ima obilježje knjižnice u sastavu i dio je obrazovnog procesa Škole.

Rad knjižnice uređuje se pravilnikom.

**III. USTROJSTVO ŠKOLE**

***UNUTARNJE USTROJSTVO***

Članak 23.

Unutarnjim ustrojstvom povezuju se oblici rada prema vrsti i srodnosti odgojno-obrazovnih sadržaja i poslova.

Unutarnjim ustrojstvom osigurava se pravodobno i kvalitetno ostvarivanje nastave i drugih oblika odgojno-obrazovnog rada, administrativno-stručnih, računovodstveno-financijskih i pomoćno-tehničkih poslova.

*ETIČKI KODEKS I KUĆNI RED*

Članak 24.

Školski odbor, nakon provedene rasprave na Nastavničkom vijeću, Vijeću roditelja i Vijeću učenika donosi Etički kodeks neposrednih nositelja odgojno-obrazovne djelatnosti u školskoj ustanovi.

Školski odbor, nakon provedene rasprave na Nastavničkom vijeću, Vijeću roditelja i Vijeću učenika donosi Kućni red.

Kućnim redom uređuju se :

- pravila i obveze učenika u Školi, unutarnjem i vanjskom prostoru

- pravila međusobnih odnosa učenika

- pravila međusobnih odnosa učenika i radnika

- radno vrijeme

- pravila sigurnosti i zaštite od socijalno neprihvatljivih oblika ponašanja,

diskriminacije,

neprijateljstva i nasilja

- način postupanja prema imovini.

**IV. TIJELA ŠKOLE**

1. UPRAVA ŠKOLE

***ŠKOLSKI ODBOR***

Članak 25.

Školom upravlja Školski odbor.

Školski odbor ima sedam članova.

Članove Školskog odbora imenuje i razrješava :

- Nastavničko vijeće dva člana iz reda nastavnika i stručnih suradnika

- Vijeće roditelja jednog člana iz reda roditelja koji nije radnik Škole

- Osnivač tri člana samostalno

Jednog člana Školskog odbora bira i razrješuje Radničko vijeće.

Ako u Školi nije utemeljeno Radničko vijeće, člana Školskog odbora imenuju i opozivaju radnici Škole neposrednim i tajnim glasovanjem, prema odredbama Zakona o radu i provedbenim propisima kojima je uređen izbor Radničkog vijeća koje ima samo jednog člana.

***MJESTO I VRIJEME PREDLAGANJA I IZBORA KANDIDATA***

Članak 26.

Predlaganje i izbor kandidata za članove Školskog odbora iz reda nastavnika i stručnih suradnika obavlja se na sjednici Nastavničkog vijeća, a predlaganje i izbor kandidata za člana Školskog odbora iz reda roditelja obavlja se na sjednici Vijeća roditelja.

Izbori se održavaju najmanje 60 dana prije isteka mandata Školskog odbora.

***KANDIDATURA***

Članak 27.

Kandidate za članove Školskog odbora iz reda nastavnika i stručnih suradnika može predložiti svaki član Nastavničkog vijeća nazočan na sjednici Nastavničkog vijeća.

Kandidata za člana Školskog odbora iz reda roditelja može predložiti svaki član Vijeća roditelja nazočan na sjednici Vijeća roditelja.

Kandidati iz stavaka 1. i 2. ovoga članka moraju se izjasniti o prihvaćanju kandidature za člana Školskog odbora.

Svaki član Nastavničkog vijeća, odnosno član Vijeća roditelja može se osobno kandidirati za člana Školskog odbora.

Kod predlaganja kandidata za članove Školskog odbora, odnosno osobnog kandidiranja prema stavcima 1. do 4. ovoga članka, predsjedavatelj sjednice Nastavničkog vijeća odnosno Vijeća roditelja mora voditi računa o razmjernoj spolnoj zastupljenosti kandidata te da predloženi kandidat nije pravomoćno osuđen ili da se protiv njega ne vodi kazneni postupak za neka od kaznenih djela iz članka 106. stavka 1. Zakona o odgoju i obrazovanju u osnovnoj i srednjoj školi, odnosno da ranije nije razriješen članstva u Školskom odboru ili da nije bio član Školskog odbora koji je raspušten.

***POPIS KANDIDATA***

Članak 28.

Popis kandidata za Školski odbor iz članka 27. ovoga Statuta koji su prihvatili kandidaturu, odnosno istaknuli osobnu kandidaturu, utvrđuje se prema abecednom redu.

***IZBOR KANDIDATA***

Članak 29.

O kandidatima za članove Školskog odbora članovi Nastavničkog vijeća, odnosno članovi Vijeća roditelja glasuju javno ili tajno prema članku 181. ovoga Statuta.

Kod javnog glasovanja za kandidate izabrani su nastavnici ili stručni suradnici koji su prvi dobili, odnosno roditelj koji je prvi dobio većinu glasova nazočnih članova Nastavničkog vijeća, odnosno članova Vijeća roditelja.

Kod tajnog glasovanja za kandidate izabrani su nastavnici i stručni suradnici koji su dobili, odnosno roditelj koji je dobio najveći broj glasova nazočnih članova Nastavničkog vijeća, odnosno Vijeća roditelja.

Ako dva ili više kandidata za člana Školskog odbora dobiju isti najveći broj glasova, glasovanje za te kandidate se ponavlja sve dok jedan od kandidata ne dobije veći broj glasova.

***DOSTAVLJANJE POPISA KANDIDATA OSNIVAČU***

Članak 30.

Izvod iz zapisnika sa sjednice Nastavničkog vijeća, odnosno sa sjednice Vijeća roditelja s izabranim kandidatima za članove Školskog odbora ravnatelj dostavlja osnivaču.

***KONSTITUIRANJE ŠKOLSKOG ODBORA***

Članak 31.

Nakon imenovanja većine članova Školskog odbora u roku do 15 dana saziva se konstituirajuća sjednica Školskog odbora.

Konstituirajuću sjednicu Školskog odbora saziva ravnatelj. Konstituirajuću sjednicu do izbora predsjednika Školskog odbora vodi najstariji član Školskog odbora.

***DNEVNI RED KONSTITUIRAJUĆE SJEDNICE***

Članak 32.

Dnevni red konstituirajuće sjednice obvezno sadrži:

- izvješće predsjedavatelja sjednice o imenovanim članovima Školskog odbora

- verificiranje mandata imenovanih članova Školskog odbora

- izbor predsjednika i zamjenika predsjednika Školskog odbora.

***VERIFIKACIJA MANDATA***

Članak 33.

Verifikaciju mandata imenovanih članova Školskog odbora obavlja predsjedavatelj sjednice provjerom identiteta pojedinog člana s podatcima iz akta o imenovanju.

Članovima Školskog odbora mandat teče od dana konstituiranja Školskog odbora.

***IZBOR PREDSJEDNIKA I ZAMJENIKA PREDSJEDNIKA***

Članak 34.

Za predsjednika i zamjenika predsjednika Školskog odbora može biti izabran svaki član Školskog odbora prema osobnoj ili prihvaćenoj kandidaturi.

Predsjednik i zamjenik predsjednika Školskog odbora biraju se na četiri godine.

O kandidatima za predsjednika i zamjenika predsjednika Školskog odbora članovi Školskog odbora glasuju javno dizanjem ruke.

Nakon izbora predsjednika Školskog odbora predsjedavatelj sjednice iz članka 31. stavka 2. predaje predsjedniku dalje vođenje sjednice Školskog odbora.

O konstituiranju Školskog odbora ravnatelj je dužan izvijestiti osnivača najkasnije u roku do tri dana od dana konstituiranja.

***RAZRJEŠENJE ČLANOVA***

Članak 35.

Član Školskog odbora razrješava se članstva u Školskom odboru:

- kada to sam zatraži

- kada njegovo razrješenje zatraži tijelo koje ga je imenovalo u Školski odbor

- kada Školski odbor utvrdi da član ne ispunjava obveze utvrđene zakonom, osnivačkim

aktom ili ovim Statutom

- kada to zatraži prosvjetni inspektor

- kada je lišen prava na roditeljsku skrb

- kada mu je izrečena zaštitna mjera ili kada je prekršajno kažnjen prema Zakonu o

zaštiti od nasilja u obitelji

- kada bude pravomoćno osuđen ili kada protiv njega bude pokrenut kazneni postupak

zbog osnovane sumnje o počinjenju kaznenog djela iz članka 106. Zakona o

odgoju i obrazovanju u osnovnoj i srednjoj školi

- mandat članu Školskog odbora iz redova roditelja prestaje najkasnije u roku od 60 dana

od dana kada je prestalo školovanje učenika u Školi.

O razrješenju člana Školskog odbora iz članka 25. stavka 3. ovoga Statuta odlučuje osnivač, a o razrješenju člana Školskog odbora iz članka 25. stavka 4. ovoga Statuta odlučuje Radničko vijeće odnosno radnici Škole.

***RADNA TIJELA***

Članak 36.

Školski odbor može osnivati povjerenstva ili radne skupine za proučavanje pitanja, pripremanje prijedloga akata ili obavljanje drugih poslova važnih za Školu.

Članovi povjerenstava i radnih skupina imenuju se na vrijeme koje je potrebno da se obavi određena zadaća.

Školski odbor može u svako doba opozvati povjerenstvo ili radnu skupinu, odnosno

pojedinog člana.

***SASTAV RADNIH TIJELA***

Članak 37.

Za članove povjerenstava i radnih skupina imenuju se radnici Škole uz njihovu prethodnu suglasnost ako rad u povjerenstvu nije radnikova ugovorna radna obveza.

Iznimno kada je propisano da određeno povjerenstvo ili radna skupina mora imati sastav koji se ne može osigurati od radnika Škole ili kada je to prema naravi zadaće potrebno, Školski odbor može za članove povjerenstva ili radne skupine imenovati i osobe izvan Škole uz njihovu suglasnost.

***OVLASTI ŠKOLSKOG ODBORA***

Članak 38.

Školski odbor:

- imenuje ravnatelja Škole uz prethodnu suglasnost ministra

- razrješuje ravnatelja Škole sukladno zakonskim odredbama i odredbama ovoga Statuta, te

imenuje vršitelja dužnosti ravnatelja

- određuje zamjenika ravnatelja u slučaju privremene spriječenosti ravnatelja u skladu sa

zakonom i ovim Statutom

- donosi opće akte Škole

- donosi Godišnji plan i program rada i nadzire njegovo izvršavanje

- donosi Školski strukovni kurikulum

- daje osnivaču i ravnatelju prijedloge i mišljenja o pitanjima važnim za rad i sigurnost u Školi

- odlučuje uz prethodnu suglasnost osnivača o promjeni djelatnosti Škole

- daje ravnatelju prethodnu suglasnost u svezi sa zasnivanjem i prestankom radnog odnosa u

Školi

- odlučuje o upućivanju radnika na prosudbu radne sposobnosti

- odlučuje o zahtjevima radnika za zaštitu prava iz radnog odnosa

- odlučuje o žalbama protiv rješenja školskih tijela donesenih na osnovi javnih ovlasti, osim kada

je zakonom ili podzakonskim aktom određeno drukčije

- donosi prijedlog financijskog plana, polugodišnjeg i godišnjeg obračuna na prijedlog ravnatelja

- osniva učeničke klubove i udruge

- odlučuje o uporabi dobiti u skladu s osnivačkim aktom

- odlučuje samostalno o stjecanju, opterećivanju ili otuđivanju nekretnina i pokretne imovine te

Investicijskim radovima čija je vrijednost od 20.000 kuna do 100.000 kuna

- odlučuje, uz suglasnost osnivača, o stjecanju, opterećivanju ili otuđivanju nekretnina i

pokretne imovine te investicijskim radovima čija je vrijednost veća od 100.000 kuna

- bira i razrješava predsjednika i zamjenika predsjednika školskog odbora

- predlaže promjenu naziva i sjedišta Škole

- predlaže statusne promjene

- predlaže ravnatelju mjere poslovne politike Škole

- razmatra rezultate obrazovnog rada

- razmatra predstavke i prijedloge građana u svezi s radom Škole

- obavlja druge poslove određene propisima, ovim statutom i drugim općim aktima Škole.

***PRAVA I DUŽNOSTI ČLANOVA***

Članak 39.

Član Školskog odbora ima prava i dužnosti:

- prisustvovati sjednicama Školskog odbora i sudjelovati u radu

- postavljati pitanja predsjedniku i drugim osobama koje sudjeluju u radu na sjednici

- podnositi prijedloge i zahtijevati da se o njima raspravlja i odlučuje na sjednicama

- prihvatiti izbor u radna tijela koja osniva Školski odbor

- sudjelovati na sjednicama radnih tijela.

Prava i dužnosti iz stavka 1. ovoga članka su osobna i član ih ne može prenijeti na trećega.

***ČUVANJE TAJNE I POVJERLJIVIH PODATAKA***

Članak 40.

Član Školskog odbora dužan je čuvati poslovnu tajnu i druge povjerljive podatke o Školi koje dozna u obavljanju dužnosti člana.

Član koji postupi suprotno stavku 1. ovoga članka, odgovoran je Školi prema općim propisima obveznog prava.

***ZLOPORABA POLOŽAJA***

Članak 41.

Za vrijeme dok obavlja dužnost člana kolegijalnog tijela, član ne smije koristiti ni isticati podatke o svom članstvu na način kojim bi ostvario bilo kakve pogodnosti.

***SJEDNICE ŠKOLSKOG ODBORA***

Članak 42.

Školski odbor radi na sjednicama.

Sjednice Školskog odbora održavaju se prema potrebi.

Sjednice Školskog odbora održavaju se u sjedištu Škole.

***SAZIVANJE SJEDNICE***

Članak 43.

Sjednicu saziva predsjednik.

Predsjednik Školskog odbora saziva sjednicu Školskog odbora pismeno putem poziva ili kao pisana obavijest poslana e-mailom, a u hitnim slučajevima koji ne trpe odgodu, predsjednik Školskog odbora saziva sjednicu telefonski, telegrafski ili usmeno.

Prijedlog za sazivanje sjednice može dati svaki član Školskog odbora.

Predsjednik je obvezan sazvati sjednicu ako to traži 1/3 članova Školskog odbora, ravnatelj ili osnivač.

Ako predsjednik ne izvrši obvezu iz stavka 4. ovoga članka, a radi se o ispunjenju zakonskih obveza Škole, sjednicu Školskog odbora ovlašten je sazvati ravnatelj.

Sjednica Školskog odbora može se u hitnim slučajevima održati elektronskim putem.

U slučaju održavanja elektronske sjednice u pozivu za sjednicu koji se dostavlja svim članovima na njihovu e-mail adresu, uz dnevni red određuje se početak i završetak elektronske sjednice, a u tom se vremenu članovi Školskog odbora očituju elektronskim putem.

Nakon završetka elektronske sjednice sastavlja se zapisnik u čijem su privitku sva pristigla očitovanja.

***NAZOČNOST NA SJEDNICI***

Članak 44.

Uz članove Školskog odbora na sjednicama mogu biti nazočne i druge osobe koje su pozvane na sjednicu.

Ako pojedini član Školskog odbora smatra da neka od pozvanih osoba ne treba biti nazočna na sjednici, može predložiti da ta osoba napusti sjednicu.

O prijedlogu iz stavka 2. ovoga članka odlučuje Školski odbor.

Kada se na sjednicama Školskog odbora raspravlja o pitanjima ili podatcima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova.

***PRIPREMANJE SJEDNICE***

Članak 45.

Sjednice priprema predsjednik Školskog odbora. U pripremi sjednica predsjedniku pomaže ravnatelj ili druge osobe koje obavljaju poslove u svezi s pitanjima za raspravu na sjednici.

Sjednice se trebaju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima Škole.

Ako predsjednik tijela ocijeni da pripremljeni materijal za sjednicu nije dovoljno stručno ili precizno urađen ili dokumentiran, treba ga vratiti na doradu ili ga ne uvrstiti za sjednicu.

***PRIJEDLOG DNEVNOG REDA***

Članak 46.

Prijedlog dnevnog reda sjednice sastavlja predsjednik Školskog odbora.

Kod predlaganja dnevnog reda predsjednik je dužan voditi računa:

- da se u dnevni red uvrste predmeti o kojima je Školski odbor ovlašten raspravljati i odlučivati

- da dnevni red ne bude preopsežan

- da predmeti o kojima će se raspravljati i odlučivati na sjednici, budu obrađeni, potkrijepljeni

podatcima i obrazloženi tako da se članovi mogu upoznati s predmetom i o njemu raspravljati i

odlučivati na istoj sjednici.

***PREDSJEDAVANJE SJEDNICI***

Članak 47.

Sjednici predsjedava predsjednik Školskog odbora, a u slučaju njegove spriječenosti zamjenik predsjednika (u daljem tekstu: predsjedavatelj).

***PRAVO ODLUČIVANJA***

Članak 48.

Pravo odlučivanja na sjednici imaju samo članovi Školskog odbora.

Ostali nazočni na sjednici imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

***POČETAK SJEDNICE***

Članak 49.

Prije početka sjednice predsjedavatelj provjerava je li sjednici nazočna potrebna većina članova Školskog odbora.

Predsjedavatelj utvrđuje koji su od članova izostali sa sjednice.

Ako je na sjednici nazočan dostatan broj članova u skladu sa stavkom 1. ovoga članka, predsjedavatelj započinje sjednicu.

***UTVRĐIVANJE DNEVNOG REDA***

Članak 50.

Dnevni red sjednice utvrđuju članovi na temelju prijedloga dnevnog reda koji je naznačen u pozivu za sjednicu.

Svaki član ima pravo zahtijevati da se o pojedinoj točki predloženog dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.

Predsjedavatelj sjednice proglašava utvrđeni dnevni red.

Utvrđeni dnevni red ne može se tijekom sjednice mijenjati.

***POČETAK RASPRAVE***

Članak 51.

Nakon utvrđenog dnevnog reda prelazi se na raspravu o predmetima, redoslijedom koji je utvrđen u dnevnom redu.

***OBRAZLAGANJE MATERIJALA***

Članak 52.

Materijale na sjednici obrazlaže ravnatelj ili osoba koja je materijal pripremila, odnosno na koju se materijal odnosi.

Kada su članovima dostavljeni materijali za sjednicu na temelju kojih se donosi određeni opći ili pojedinačni akt, izvjestitelj je dužan samo kratko iznijeti sadržaj materijala, odnosno predloženih akata.

***PRIJAVLJIVANJE ZA RASPRAVU***

Članak 53.

Predsjedavatelj daje riječ prijavljenima za raspravu prema redoslijedu kojim su se prijavili.

Na sjednici nitko ne može govoriti dok ne dobije riječ od predsjedavatelja.

Izvan reda prijavljivanja predsjedavatelj će dati riječ izvjestitelju o određenoj točki dnevnog reda ako on to zatraži zbog dopunskog objašnjenja pojedinog predmeta.

***IZLAGANJE NA SJEDNICI***

Članak 54.

Osoba koja sudjeluje u raspravi, može o istom predmetu govoriti više puta, ali samo uz dopuštenje predsjedavatelja.

Na prijedlog predsjedavatelja ili člana Školski odbor može odlučiti da se uskrati riječ sudioniku u raspravi koji je već govorio o istom predmetu.

Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile i dobile riječ.

***OBVEZNOST PRIDRŽAVANJA PREDMETA DNEVNOG REDA***

Članak 55.

Sudionik u raspravi koji dobije riječ, obvezan je pridržavati se predmeta rasprave prema utvrđenom dnevnom redu.

Ako se sudionik u raspravi u svom izlaganju udalji od predmeta o kojem se raspravlja, predsjedavatelj ga treba upozoriti da se pridržava dnevnog reda.

Ako isti ne postupi prema upozorenju, predsjedavatelj je ovlašten uskratiti mu dalje sudjelovanje u raspravi o toj točki dnevnog reda.

***OBILJEŽJE IZLAGANJA NA SJEDNICI***

Članak 56.

Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.

Predsjedavatelj sjednice dužan je skrbiti da sudionika u raspravi nitko ne smeta za vrijeme njegova izlaganja.

***PREKID RASPRAVE***

Članak 57.

Na prijedlog predsjedavatelja ili drugog člana Školski odbor može odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

***ČUVANJE TAJNE***

Članak 58.

Kada se na sjednici raspravlja o podatcima ili ispravama koje predstavljaju poslovnu ili drugu tajnu, predsjedavatelj treba upozoriti članove da se ti podatci ili isprave smatraju tajnom i da su ih članovi dužni čuvati kao tajnu.

***ZAKLJUČIVANJE RASPRAVE***

Članak 59.

Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.

Kada predsjedavatelj potvrdi da više nema prijavljenih sudionika u raspravi o određenom predmetu, zaključit će raspravu.

Na prijedlog predsjedavatelja ili drugog člana Školski odbor može odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može valjano odlučiti.

***STEGOVNE MJERE***

Članak 60.

Svakoj osobi koja sudjeluje u radu na sjednici, ako se ne pridržava reda ili ne poštuje odredbe ovoga Statuta, mogu se izreći stegovne mjere:

- opomena

- oduzimanje riječi

- udaljavanje sa sjednice.

***OPOMENA***

Članak 61.

Opomena se izriče osobi koja svojim ponašanjem ili izlaganjem odstupa od predmeta dnevnoga reda ili remeti rad sjednice.

Opomenu izriče predsjedavatelj.

***ODUZIMANJE RIJEČI***

Članak 62.

Mjera oduzimanja riječi izriče se osobi koja svojim ponašanjem, izjavama ili nepoštivanjem odredaba ovoga Statuta remeti rad sjednice, a već prije toga joj je na istoj sjednici izrečena opomena.

Mjeru oduzimanja riječi izriče predsjedavatelj.

***UDALJAVANJE SA SJEDNICE***

Članak 63.

Mjera udaljavanja sa sjednice izriče se osobi koja ne postupa prema nalogu predsjedavatelja, a kojoj je ranije izrečena mjera oduzimanja riječi ili koja na drugi način toliko narušava red i krši odredbe ovoga statuta da dovodi u pitanje daljnje održavanje sjednice.

Mjeru udaljavanja sa sjednice, na prijedlog predsjedavatelja, izriče Školski odbor.

Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.

Udaljavanje sa sjednice odnosi se samo na sjednicu na kojoj je ova mjera izrečena.

***ODLAGANJE SJEDNICE***

Članak 64.

Sjednica će se odložiti kada nastupe okolnosti koje onemogućuju održavanje sjednice u zakazano vrijeme.

Sjednica će se odložiti i kada se prije započinjanja sjednice utvrdi da na sjednici nije nazočan potreban broj članova.

Sjednicu odlaže predsjedavatelj sjednice.

***PREKID SJEDNICE***

Članak 65.

Sjednica se može prekinuti:

- kada se tijekom sjednice broj nazočnih članova smanji ispod broja potrebitog za održavanje

sjednice

- kada dođe do težeg remećenja reda na sjednici, a predsjedavatelj nije u mogućnosti održati

red primjenom mjera iz članka 60. ovoga Statuta

- kada o pojedinom predmetu treba pribaviti dodatne podatke, isprave ili obaviti konzultacije.

Sjednicu prekida predsjedavatelj sjednice.

Ako pojedini član smatra da nema razloga za prekid sjednice, on može predložiti da se sjednica nastavi.

Odluku o nastavku sjednice prema stavku 3. ovoga članka donosi Školski odbor.

***ZAKAZIVANJE NASTAVKA SJEDNICE***

Članak 66.

Kada je sjednica odložena ili prekinuta, predsjedavatelj izvješćuje članove o novom vremenu održavanja sjednice.

***ZAKLJUČIVANJE RASPRAVE***

Članak 67.

Nakon završene rasprave o pojedinoj točki dnevnog reda u skladu s člankom 59. ovoga Statuta pristupa se odlučivanju.

Prije glasovanja predsjedavatelj oblikuje prijedlog odluke, rješenje ili zaključka koji se treba donijeti u svezi s pojedinom točkom dnevnog reda.

***NAČIN ODLUČIVANJA***

Članak 68.

Školski odbor odlučuje javnim glasovanjem, osim kada je zakonom ili prethodnom odlukom Školskog odbora određeno da se o pojedinom predmetu glasuje tajno.

Članovi glasuju javno tako da se dizanjem ruke izjašnjavaju *za* ili protiv prijedloga odluke, rješenja ili zaključka.

Članovi glasuju tajno tako da na glasačkom listiću zaokruže redni broj ispred osobe ili prijedloga akta za koji glasuju.

***DONOŠENJE ODLUKA***

Članak 69.

Školski odbor odlučuje većinom glasova ukupnog broja članova.

Rezultate glasovanja utvrđuje predsjedavatelj sjednice.

Na temelju rezultata glasovanja predsjedavatelj sjednice objavljuje je li određeni prijedlog usvojen ili odbijen.

Kada prijedlog o kojem se glasovalo nije usvojen, na zahtjev najmanje 1/3 članova školskog odbora ili ravnatelja glasovanje se o istom prijedlogu može ponoviti, ali na istoj sjednici samo jedanput.

***SADRŽAJ ODLUKA O IMENOVANJU RADNIH TIJELA***

Članak 70.

Kod odlučivanja o obvezama radnih tijela ili pojedinaca iz akta mora biti razvidno tko je izvršitelj, u kojem roku i na koji će način izvijestiti članove Školskog odbora o izvršenju obveze.

***ZAKLJUČIVANJE SJEDNICE***

Članak 71.

Nakon što je iscrpljen dnevni red i svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

***ZAPISNIK***

Članak 72.

O radu sjednice Školskog odbora vodi se zapisnik.

Zapisnik se može voditi pisano ili snimati tonski.

Zapisnik vodi radnik Škole kojemu je to radna obveza ili član kojega na sjednici odredi predsjedavatelj.

***SADRŽAJ ZAPISNIKA***

Članak 73.

Zapisnik ima obilježje isprave kojom se potvrđuje rad i oblik rada Školskog odbora.

Zapisnik sadrži:

- redni broj, mjesto i vrijeme održavanja sjednice, ime i prezime predsjedavatelja, broj članova

nazočnih odnosno nenazočnih na sjednici

- broj i imena članova koji su opravdali svoj izostanak

- imena ostalih osoba nazočnih na sjednici

- potvrdu da je na sjednici nazočan potreban broj članova za pravovaljano odlučivanje

- predloženi i usvojeni dnevni red

- tijek rada na sjednici i predmete o kojima se raspravljalo te imena osoba koje su sudjelovale u

raspravi i sažet prikaz njihova izlaganja

- rezultate glasovanja o pojedinim prijedlozima odnosno točkama dnevnog reda

- izdvojeno mišljenje pojedinog člana, ako on zatraži da se to unese u zapisnik

- vrijeme zaključivanja ili prekida sjednice

- oznaku priloga koji su sastavni dio zapisnika

- potpis predsjedavatelja sjednice i zapisničara.

Zapisnik se vodi na sjednici, a čistopis zapisnika se izrađuje u potrebnom broju primjeraka.

***ČISTOPIS ZAPISNIKA***

Članak 74.

Čistopis zapisnika potpisuju predsjedavatelj sjednice na koju se zapisnik odnosi te zapisničar.

Po jedan primjerak čistopisa zapisnika dostavlja se predsjedniku i članovima, jedan primjerak ravnatelju, a jedan primjerak se čuva u pismohrani Škole.

***STRUKTURA ZAPISNIKA***

Članak 75.

Ako se zapisnik sastoji od više listova, na svakom listu mora biti potpis predsjedavatelja sjednice. Svaki list (stranica) mora biti označen rednim brojem.

***SKRAĆENI ZAPISNIK***

Članak 76.

Odluke, rješenja i zaključci unose se u zapisnik u obliku u kakvom su doneseni.

Odluke, rješenja i zaključci iz stavka 1. ovoga članka mogu se objaviti u obliku skraćenog zapisnika.

Skraćeni zapisnik koji se odnosi na sve radnike i učenike Škole objavljuje se na oglasnoj ploči.

O objavljivanju skraćenog zapisnika brinu se predsjednik i ravnatelj.

***UVID U ZAPISNIK I DOSTAVA PODATAKA***

Članak 77.

Svakom radniku ili učeniku koji je prema zakonu pokrenuo postupak zaštite stečenih prava, ravnatelj mora na njegov zahtjev omogućiti uvid u dio zapisnika sa sjednice koji se odnosi na zaštitu tih prava.

Izvodi, prijepisi i preslike zapisnika mogu se davati pravosudnim i upravnim tijelima izvan Škole samo na njihov pisani zahtjev.

Zapisnici Školskog odbora se kategoriziraju i čuvaju u skladu s propisima koji se odnose na zaštitu registraturnog i arhivskog gradiva.

***POTPISIVANJE AKATA***

Članak 78.

Tekst općeg ili pojedinačnog akta koji je na sjednici donio Školski odbor, potpisuje predsjedavatelj te sjednice.

2. POSLOVODSTVO

***RAVNATELJ***

Članak 79.

Ravnatelj je poslovni i stručni voditelj Škole koji organizira i vodi rad i poslovanje Škole i odgovoran je za zakonitost rada Škole.

***UVJETI ZA IMENOVANJE RAVNATELJA***

Članak 80.

Za ravnatelja može biti imenovana osoba koja :

1. ima završen studij odgovarajuće vrste za rad na radnom mjestu nastavnika ili stručnog suradnika u srednjoj školi, a koji može biti :

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij

2. nije pravomoćno osuđena za kaznena djela ili protiv koje nije pokrenut i ne vodi se kazneni postupak zbog počinjenja kaznenih djela iz članka 106. Zakona o odgoju i obrazovanju u osnovnoj i srednjoj školi

3. ima najmanje osam godina radnog iskustva u školskim ili drugim ustanovama u sustavu obrazovanja ili tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama

4. ima licenciju za ravnatelja.

***RASPISIVANJE NATJEČAJA ZA RAVNATELJA***

Članak 81.

Ravnatelj se imenuje na temelju javnog natječaja, koji raspisuje Školski odbor. Natječaj se objavljuje u „Narodnim novinama“ i na mrežnim stranicama Škole.

U natječaju za imenovanje ravnatelja objavljuju se uvjeti koje ravnatelj mora ispunjavati, rok u kojemu se primaju prijave na natječaj, isprave kojima se dokazuje ispunjenost potrebnih uvjeta te način i rok u kojem će kandidati biti izviješteni o rezultatima izbora.

Uz prijavu na natječaj kandidat je uz potrebnu dokumentaciju dužan dostaviti program rada za mandatno razdoblje.

Članak 82.

Prijave kandidata dostavljene na natječaj za ravnatelja Škole urudžbiraju se neotvorene, a predsjednik Školskog odbora ih otvara na sjednici Školskog odbora.

Dodatne kompetencije koje se vrednuju su poznavanje stranog jezika, osnovne digitalne vještine i iskustvo rada na projektima.

Školski odbor odnosno svaki član školskog odbora nazočan na sjednici školskog odbora vrednuje bodovima dodatne kompetencije na slijedeći način:

- ***poznavanje stranog jezika*** - od 0 bodova ( nema dokaza) do 1 bod ( priložen dokaz), prema priloženom dokumentaciji kandidata uz prijavu (stupanj prema Zajedničkom europskom referentnom okviru za jezike, svjedodžba ili druga javna isprava, potvrda o pohađanju obrazovanja i edukacija stranih jezika, javna isprava o izvršenom testiranju znanja stranog jezika od ovlaštene ustanove ili druga javna isprava, osobna izjava kandidata u životopisu),

- ***osnovne digitalne vještine*** – od 0 bodova ( nema dokaza) do 1 bod ( priložen dokaz) , prema priloženoj dokumentaciji kandidata uz prijavu ( uvjerenje, certifikat, potvrda, svjedodžba ili druga javna isprava, osobna izjava kandidata u životopisu),

- ***iskustvo rada na projektima*** – od 0 bodova ( nije sudjelovao u projektima, nije priložio dokaz) do 1 bod (sudjelovao u projektima), prema priloženoj dokumentaciji kandidata uz prijavu (potvrda ili isprava o sudjelovanju u provedbi pojedinih projekata, osobna izjava kandidata u životopisu).

Školski odbor utvrđuje rang-listu kandidata prema ukupnom broju ostvarenih bodova za dodatne kompetencije.

Nakon utvrđivanja ukupnog rezultata ostvarenog na vrednovanju Školski odbor utvrđuje listu dva najbolje rangirana kandidata i dostavlja je Nastavničkom vijeću, Vijeću roditelja, radničkom vijeću/radnicima i Školskom odboru.

Ako dva ili više kandidata imaju broj bodova na listi Nastavničkom vijeću, Vijeću roditelja, radničkom vijeću/radnicima i Školskom odboru, dostavlja se lista u kojoj su navedeni svi kandidati koji ostvaruju jednak broj bodova.

Iznimno, kada je jedan ili više kandidata koji su ostvarili jednak broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista u kojoj se navode samo osoba/osobe koje ostvaruju prednost pri zapošljavanju prema posebnom propisu.

Kandidati predstavljaju program rada za mandatno razdoblje na sjednicama Nastavničkog vijeća, Vijeća roditelja, Zbora radnika i Školskog odbora.

Članak 83.

**Vrednovanje programa ravnatelja**

Program rada sadrži ciljeve, aktivnosti, budžet, vremenski plan, projekte i ostale elemente koji opisuju što će se i kako provoditi u sljedećem mandatnom razdoblju.

Kandidat ima maksimalno 15 minuta za predstavljanje svog programa za mandatno razdoblje na sjednici pojedinog kolegijalnog tijela.

Obavijest o vremenu i mjestu održavanja sjednice Nastavničkog vijeća, Vijeća roditelja, Skupa radnika i Školskog odbora, kandidatima se dostavlja na adresu stanovanja naznačenu u prijavi.

Kandidat predstavlja program rada za mandatno razdoblje na sjednicama Nastavničkog vijeća, Vijeća roditelja, Skupa radnika i Školskog odbora bez nazočnosti drugih kandidata.

Članak 84.

Na sjednicama Nastavničkog vijeća, Vijeća roditelja i Skupa radnika/radničkog vijeća, zauzimaju se stajališta o kandidatima tajnim glasovanjem, o čemu se pisani zaključak dostavlja Školskom odboru.

Na sjednici Nastavničkog vijeća, Vijeća roditelja odnosno skupa radnika bira se izborno povjerenstvo koje će voditi postupak glasovanja.

Izborno povjerenstvo ima predsjednika i dva člana.

Članom izbornog povjerenstva ne može biti osoba koja je kandidat za ravnatelja.

Glasovati imaju pravo svi članovi nazočni na sjednici Nastavničkog vijeća, Vijeća roditelja i svi radnici Škole nazočni na skupu radnika.

Glasovanje je tajno.

Na glasačkom listiću imena kandidata za ravnatelja navode se abecednim redom prezimena i imena.

Glasački listići ovjeravaju se pečatom Škole i numeriraju, a broj glasačkih listića mora biti jednak broju članova nazočnih na sjednici na kojoj se provodi glasovanje.

Svaki član nazočan na sjednici Nastavničkog vijeća, Vijeća roditelja i skupu radnika glasuje na način da na glasačkom listiću zaokruži redni broj ispred prezimena i imena kandidata za kojega glasuje.

Članak 85.

Nakon obavljenog glasovanja, Povjerenstvo iz članka 84. ovoga Statuta prebrojava glasove s važećih glasačkih listića, sastavlja listu kandidata za ravnatelja Škole prema broju dobivenih glasova, te javno obznanjuje nazočnima rezultate glasovanja.

Članak 86.

U slučaju da dva ili više kandidata za ravnatelja Škole dobiju isti broj glasova, glasovanje se ponavlja između kandidata dok ne bude izabran kandidat s najvećim brojem glasova.

Članak 87.

Na temelju rezultata glasovanja Nastavničko vijeće, Vijeće roditelja odnosno skup radnika donosi pisani zaključak o stajalištu.

Zaključkom se utvrđuje broj glasova koje je dobio pojedini kandidat za ravnatelja i obvezuju članovi – predstavnici Nastavničkog vijeća, Vijeća roditelja te radničkog vijeća/skupa radnika da u Školskom odboru glasuju kod izbora ravnatelja prema stajalištu Nastavničkog vijeća, Vijeća roditelja odnosno skupa radnika.

Kandidat za ravnatelja je kandidat koji je dobio najveći broj glasova nazočnih članova Nastavničkog vijeća, vijeća roditelja, te radničkog vijeća/skupa radnika.

Zaključak potpisuje predsjedavatelj sjednice Nastavničkog vijeća, Vijeća roditelja odnosno skupa radnika.

***IMENOVANJE RAVNATELJA***

Članak 88.

Ravnatelj se imenuje na pet godina, a ista osoba može biti ponovno imenovana za ravnatelja.

Ravnatelja imenuje odlukom Školski odbor koja stupa na snagu nakon dobivene suglasnosti nadležnog ministra.

Ako ministar ne uskrati suglasnost u roku od 15 dana od dana dostave zahtjeva za suglasnošću, smatra se da je suglasnost dana.

U postupku izbora i imenovanja ravnatelja članovi Školskog odbora iz reda Nastavničkog vijeća, Vijeća roditelja, te skupa radnika na sjednicama su obvezni zastupati i iznositi stajališta tijela koje ih je imenovalo ili izabralo u Školski odbor.

Stajališta tijela iz stavka 5. ovoga članka donose se na sjednici Nastavničkog vijeća, Vijeća roditelja, te skupa radnika tajnim glasovanjem, o čemu se pisani zaključak dostavlja Školskom odboru.

Odluku o izboru i imenovanju ravnatelja Školski odbor donosi javnim glasovanjem.

***RADNI ODNOS RAVNATELJA***

Članak 89.

Odlukom o imenovanju ravnatelja Školski odbor utvrđuje vrijeme stupanja ravnatelja na rad te druga pitanja u svezi s njegovim pravima i obvezama.

S imenovanim ravnateljem predsjednik Školskog odbora sklapa ugovor o radu na rok od pet godina u punom radnom vremenu.

Ako osoba imenovana za ravnatelja ima ugovor o radu na neodređeno vrijeme za poslove nastavnika, odnosno stručnog suradnika u školskoj ustanovi, na njegov će zahtjev ugovor o radu mirovati do prestanka mandata, a najdulje za vrijeme trajanja dvaju uzastopnih mandata.

Ravnatelj se ima pravo vratiti na rad u školsku ustanovu na poslove na kojim je prethodno radio, ako se na te poslove vrati u roku od 30 dana od dana prestanka obavljanja ravnateljskih poslova, u protivnom mu prestaje radni odnos.

Ravnatelja do povratka na poslove za koje mu ugovor o radu miruje, zamjenjuje osoba koja zasniva radni odnos na određeno vrijeme.

***VRŠITELJ DUŽNOSTI RAVNATELJA***

Članak 90.

Školski odbor imenovat će vršitelja dužnosti ravnatelja:

- kada se na raspisani natječaj za ravnatelja nitko ne prijavi ili nitko od prijavljenih kandidata ne

bude izabran

- kada ravnatelj bude razriješen

- kada Škola nema ravnatelja.

Za vršitelja dužnosti ravnatelja može se imenovati osoba koja ispunjava uvjete za nastavnika ili stručnog suradnika.

Ako se u natječajnom postupku ne imenuje ravnatelj zbog uskrate prethodne suglasnosti ministra nadležnog za obrazovanje, osoba kojoj je suglasnost uskraćena ne može biti imenovana za vršitelja dužnosti ravnatelja.

Mandat vršitelja dužnosti ravnatelja traje do imenovanja ravnatelja, a najdulje godinu dana.

Vršitelj dužnosti ima sva prava i obveze ravnatelja.

Osoba imenovana za vršitelja dužnosti ravnatelja sklapa sa Školskim odborom ugovor o radu na određeno vrijeme za obavljanje poslova vršitelja dužnosti ravnatelja u skladu s važećim propisima.

Ako osoba koja je imenovana za vršitelja dužnosti ravnatelja ima sa Školom sklopljen ugovor o radu na neodređeno vrijeme za poslove nastavnika ili stručnog suradnika ima pravo na mirovanje navedenog radnog odnosa za razdoblje u kojem će obavljati poslove vršitelja dužnosti ravnatelja.

Školski odbor može u svakom trenutku razriješiti osobu imenovanu za zamjenika ravnatelja i imenovati drugog člana Nastavničkog vijeća.

***OVLASTI RAVNATELJA***

Članak 91.

Ravnatelj:

- predlaže opće akte i godišnji plan i program rada

- predlaže prijedlog financijskog plana, financijski plan, polugodišnji i godišnji obračun

- vodi poslovanje Škole

- sudjeluje u radu Školskog odbora, bez prava odlučivanja

- utvrđuje raspored sati dnevnog trajanja nastave

- predstavlja i zastupa Školu

- poduzima sve pravne radnje u ime i za račun Škole

- zastupa Školu u svim postupcima pred sudovima, upravnim i drugim državnim tijelima te

pravnim osobama s javnim ovlastima

- surađuje s nastavničkim vijećem kod predlaganja školskog kurikuluma

- skrbi o sigurnosti, pravima i interesima učenika i radnika Škole

- surađuje i promiče suradnju s učenicima i roditeljima

- surađuje s osnivačem, upravnim tijelima i ustanovama

- nadzire pravodobno i točno unošenje podataka u elektronsku maticu

- osigurava dostupnost školskog kurikuluma učenicima i roditeljima

- određuje nastavnika za predlaganje ocjene razrednom vijeću kada učenika ne može ocijeniti

predmetni nastavnik zbog izbivanja ili spriječenosti

- izdaje nastavnicima i stručnim suradnicima odluku o tjednom i godišnjem zaduženju, a

ostalim radnicima rješenje o rasporedu radnog vremena

- imenuje razrednike

- provodi odluke i zaključke osnivača, školskog odbora i stručnih tijela

- imenuje članove ispitnog povjerenstva za organizaciju i provođenje državne mature u Školi

- saziva konstituirajuću sjednicu Školskog odbora, vijeća roditelja i vijeća učenika

- odlučuje o potrebi zapošljavanja radnika te prestanku potrebe za radom radnika

- sklapa i otkazuje ugovore o radu radnicima Škole samostalno i uz prethodnu suglasnost Školskog

odbora

- poduzima mjere propisane zakonom prema radnicima zbog neizvršavanja poslova ili kršenja

obveza iz radnog odnosa

- odlučuje o ulaganju i nabavi opreme, te nabavi osnovnih sredstava i ostale pokretne imovine čija

je pojedinačna vrijednost veća od 100 000 kuna

- odlučuje o opterećivanju ili otuđivanju pokretne imovine čija je vrijednost veća od 100 000 kuna,

- uz suglasnost osnivača odlučuje:

* + o promjeni djelatnosti Škole,
  + o stjecanju, opterećivanju ili otuđivanju nekretnina i druge imovine čija je pojedinačna vrijednost veća od 100 000 kuna,
  + o raspodjeli dobiti u skladu s posebnom odlukom osnivača,
  + o promjeni naziva i sjedišta Škole,
  + o statusnim promjenama Škole,

- izvješćuje ured državne uprave u županiji o nemogućnosti konstituiranja Školskog odbora

- upućuje radnike na redovite i izvanredne liječničke preglede

- predlaže Školskom odboru donošenje odluke o upućivanju radnika na prosudbu radne

sposobnosti

- izvješćuje kolegijalna tijela o nalazima i odlukama tijela upravnog i stručnog nadzora

- izvješćuje roditelje, učenike, osnivača i Ured državne uprave u županiji o promjenama u radu i

ustrojstvu Škole

- posjećuje nastavu i druge oblike obrazovnog rada, analizira rad nastavnika i stručnih suradnika

te osigurava njihovo stručno osposobljavanje i usavršavanje

- zabranjuje u Školi sve oblike promidžbe i prodaju proizvoda koji nisu u skladu s ciljevima

odgoja i obrazovanja

- saziva sjednice Nastavničkog vijeća i predsjedava im

- obavlja druge poslove utvrđene propisima i općim aktima Škole te poslove za koje izrijekom

propisima ili općim aktima nisu ovlaštena druga tijela Škole.

***OSNIVANJE RADNIH TIJELA***

Članak 92.

Ravnatelj može osnivati povjerenstva i radne skupine za izradu nacrta pojedinih akata ili obavljanje poslova važnih za djelatnost Škole.

***ODGOVORNOST RAVNATELJA***

Članak 93.

Ravnatelj je samostalan u radu, a osobno je odgovoran Školskom odboru i osnivaču.

***NADZOR NAD RADOM KOLEGIJALNIH TIJELA***

Članak 94.

Ako ravnatelj zaključi da je opći ili pojedinačni akt kolegijalnog tijela, osim pojedinačnih akata čija se valjanost preispituje u upravnom ili sudskom postupku, u suprotnosti sa zakonom ili podzakonskim aktom, upozorit će na to tijelo koje je akt donijelo.

Ako i poslije upozorenja ovlašteno tijelo ne promijeni prijeporni akt, odnosno stavi akt izvan snage, ravnatelj će predložiti tijelu koje obavlja nadzor nad zakonitosti rada i općih akata Škole da takav akt obustavi od izvršenja.

Do donošenja akta nadzornog tijela kojim se rješava o prijedlogu obustave izvršenja općeg ili pojedinačnog akta, tijelo čiji se akt preispituje, ne smije izvršiti odredbe toga akta.

***RAZRJEŠENJE RAVNATELJA***

Članak 95.

Ravnatelja razrješava Školski odbor.

Ravnatelj može biti razriješen:

- u slučajevima propisanim člankom 44. Zakona o ustanovama

- kada krši ugovorne obveze

- kada mu je izrečena sigurnosna mjera zabrane obavljanja dužnosti

- kada zanemaruje obveze poslovnog i stručnog voditelja Škole

- prema prijedlogu prosvjetnog inspektora.

Kada Školski odbor zaključi da postoje razlozi za razrješenje, zatražit će od ravnatelja da se u roku do tri dana očituje o tim razlozima.

Nakon ravnateljeva očitovanja o razlozima razrješenja, odnosno nakon isteka roka iz stavka 3. ovoga članka, Školski će odbor odlučiti o razrješenju.

Kada Školski odbor odlučuje o razrješenju ravnatelja prema prijedlogu prosvjetnog inspektora, odluku o razrješenju ili odbijanju prijedloga donijet će u roku do 15 dana od dana primitka prijedloga.

Članak 96.

Ravnatelju škole ugovor o radu prestaje :

1. smrću ravnatelja,
2. istekom vremena na koje je sklopljen ugovor o radu na određeno vrijeme,
3. na kraju školske godine u kojoj ravnatelj Škole navrši šezdeset i pet (65) godina života i petnaest (15) godina mirovinskog staža,
4. sporazumom ravnatelja i Škole,
5. dostavom pravomoćnog rješenja o priznavanju prava na invalidsku mirovinu zbog opće nesposobnosti za rad,
6. otkazom Škole.

Članak 97.

Sporazum o prestanku ugovora o radu mora biti zaključen u pisanom obliku.

Ako se ravnatelj razrješuje iz razloga navedenih u članku 44. stavku 2. točki 1. Zakona o ustanovama, Škola će s ravnateljem zaključiti sporazum o prestanku ugovora o radu.

Članak 98.

Ako se ravnatelj razrješuje iz razloga navedenih u članku 44. stavak 2. točka 3. i 4. Zakona o ustanovama, Škola će ravnatelju otkazati ugovor o radu.

Ravnatelju školske ustanove kojem škola otkaže ugovor o radu pripada otkazni rok u trajanju od mjesec dana.

Otkaz mora imati pisani oblik

Otkaz mora biti dostavljen drugoj strani.

Protiv otkaza ugovora o radu ravnatelj ima pravo tužbom tražiti sudsku zaštitu prava samo ako je tužbom zatražio sudsku zaštitu prava protiv odluke o razrješenju prema Zakonu o ustanovama.

Tužba iz stavka 5. ovoga članka podnosi se nadležnom sudu u roku od trideset dana od dana primitka odluke o otkazu.

*TAJNIK ŠKOLE*

Članak 99.

Škola ima tajnika.

Poslove tajnika može obavljati osoba koja je završila:

a) sveučilišni diplomski studij pravne struke ili specijalistički diplomski stručni studij javne uprave.

b) preddiplomski stručni studij upravne struke, ako se na natječaj ne javi osoba iz točke a) ovoga članka.

Tajnik Škole obavlja poslove propisane Pravilnikom o djelokruga rada tajnika, te administrativno-tehničkim i pomoćnim poslovima koji se obavljaju u srednjoškolskoj ustanovi.

**3. STRUČNA TIJELA**

***VRSTE STRUČNIH TIJELA***

Članak 100.

Stručna tijela Škole su:

- Nastavničko vijeće

- Razredno vijeće

***NASTAVNIČKO VIJEĆE***

Članak 101.

Nastavničko vijeće čine nastavnici, stručni suradnici i ravnatelj.

Nastavničko vijeće:

- obavlja poslove u svezi s izvođenjem nastavnog plana i programa, potrebama i interesima

učenika te promicanjem stručno-pedagoškog rada Škole

- predlaže školski kurikulum i dijelove strukovnog kurikuluma

- predlaže fakultativni dio nastavnog plana i programa

- raspravlja o prijedlogu Etičkog kodeksa neposrednih nositelja odgojno-obrazovne djelatnosti i

Kućnog reda

- ustrojava razredne odjele i obrazovne skupine

- organizira za učenike dopunsku i dodatnu nastavu

- predlaže imenovanje razrednika

- predlaže stručno usavršavanje nastavnika i stručnih suradnika

- odlučuje o zahtjevu učenika koji je stekao nižu stručnu spremu za stjecanje srednje školske

ili stručne spreme

- osniva stručne aktive i imenuje njihove voditelje

- izriče pedagoške mjere za koje je nadležno

- utvrđuje trajanje dopunskog rada za učenike koji na kraju nastavne godine imaju ocjenu

nedovoljan (1) iz najviše dva nastavna predmeta

- odlučuje o zahtjevu učenika za preispitivanje zaključne ocjene iz vladanja

- imenuje povjerenstva za polaganje ispita

- imenuje i razrješava članove Školskog odbora iz reda nastavnika i stručnih suradnika

- zauzima stajalište o kandidatima u postupku izbora i imenovanja ravnatelja

- obavlja druge poslove utvrđene propisima i općim aktima Škole.

***RAZREDNO VIJEĆE***

Članak 102.

Razredno vijeće čine nastavnici koji izvode nastavu u razrednom odjelu.

Razredno vijeće:

- skrbi o odgoju i obrazovanju učenika u razrednom odjelu

- skrbi o ostvarivanju nastavnog plana i programa i školskog kurikuluma

- utvrđuje raspored školskih i domaćih zadaća

- utvrđuje u slučaju izbivanja ili spriječenosti nastavnika određenog nastavnog predmeta o

ocjeni učenika prema prijedlogu nastavnika kojega je odredio ravnatelj

- surađuje s Vijećem učenika i Vijećem roditelja

- utvrđuje prema prijedlogu razrednika ocjenu iz vladanja i opći uspjeh učenika

- surađuje s roditeljima i skrbnicima učenika

- izriče pedagoške mjere za koje je ovlašteno

- obavlja druge poslove određene propisima i općim aktima Škole.

***RAZREDNIK***

Članak 103.

Svaki razredni odjel ima razrednika. Razrednik je stručni voditelj razrednog odjela i razrednog vijeća.

Razrednik:

- skrbi o redovitom pohađanju nastave i izvršavanju drugih obveza učenika

- skrbi o ostvarivanju godišnjeg plana i programa rada i školskog kurikuluma u svom razrednom

odjelu

- prati život i rad učenika izvan Škole

- skrbi o redovitom popunjavanju razredne dokumentacije

- predlaže razrednom vijeću utvrđivanje općeg uspjeha učenika

- poziva na razgovor u Školu roditelja koji ne skrbi o učenikovom redovitom izvršavanju školskih

obveza

- saziva sjednice razrednog vijeća i predsjedava im

- podnosi izvješće o radu razrednog vijeća nastavničkom vijeću i ravnatelju Škole

- ispunjava i potpisuje svjedodžbe i druge isprave svog razrednog odjela

- izvješćuje učenike i njihove roditelje odnosno skrbnike o postignutim rezultatima učenika

razrednog odjela u učenju i vladanju

- utvrđuje ocjenu učenika iz vladanja

- priopćuje učeniku opći uspjeh

- skrbi o redovitom ocjenjivanju učenika iz nastavnih predmeta

- pomaže učenicima u rješavanju školskih i drugih problema

- obavlja druge potrebne poslove za razredni odjel.

**V. RADNICI ŠKOLE**

Članak 104.

Radnici Škole su osobe koje su sa Školom sklopile ugovor o radu na neodređeno ili određeno vrijeme s punim ili nepunim radnim vremenom.

Radnici Škole su nastavnici, stručni suradnici, drugi stručni, administrativni i pomoćno-tehnički radnici.

***PRAVA I OBVEZE NASTAVNIKA I STRUČNIH SURADNIKA***

Članak 105.

Nastavnici i stručni suradnici imaju pravo i dužnost stručno se osposobljavati i usavršavati, pratiti znanstvena dostignuća i unapređivati pedagošku praksu.

Osposobljavanje i usavršavanje iz stavka 1. ovoga članka sastavni je dio radnih obveza nastavnika i stručnih suradnika.

Nastavnici i stručni suradnici dužni su poduzimati mjere zaštite prava učenika, te o svakom kršenju tih prava odmah o tome izvijestiti ravnatelja škole i odgojno-obrazovnog radnika kojeg je ravnatelj ovlastio za postupanje u slučajevima povrede prava učenika.

***ZASNIVANJE I PRESTANAK RADNOG ODNOSA***

Članak 106.

Zasnivanje i prestanak radnog odnosa radnika Škole obavlja se prema zakonu, pod zakonskim aktima i općim aktima Škole, sklapanjem i prestankom ugovora o radu.

Ugovore o radu s radnicima sklapa ravnatelj ili radnik Škole kojega ravnatelj za to pisano opunomoći.

Članak 107.

Radni odnosi u Školi uređuju se Pravilnikom o radu.

**VI. U Č E N I C I**

***UPIS UČENIKA***

Članak 108.

Učenici se upisuju u prvi razred srednje škole na temelju natječaja u skladu s odlukom o upisu, koju za svaku školsku godinu donosi ministar.

Prijave i upis u prvi razred srednje škole provodi se putem Nacionalnog informacijskog sustava prijava i upisa u srednje škole (NISpuSŠ), osim u posebnim slučajevima propisanim odlukom o upisu.

***NATJEČAJ***

Članak 109.

Natječaj za upis učenika u prvi razred srednje škole objavljuje se na mrežnim stranicama i oglasnim pločama škole i osnivača, a sadržaj natječaja propisuje se odlukom o upisu, koju za svaku školsku godinu donosi ministar.

***DOBNA GRANICA ZA UPIS***

Članak 110.

Redoviti učenici upisuju se u prvi razred srednje škole u dobi do navršenih 17 godina života.

Iznimno od stavka 1. ovoga članka, uz odobrenje Školskog odbora, u prvi razred srednje škole može se upisati učenik do navršenih 18 godina, a uz odobrenje Ministarstva učenik stariji od 18 godina.

***IZBOR KANDIDATA ZA UPIS***

Članak 111.

Elemente i kriterije za izbor kandidata za upis u prvi razred srednje škole za sve vrste srednjih škola propisuje ministar Pravilnikom.

Postupke elektroničkih prijava i upisa u srednju školu provodi Povjerenstvo koje imenuje ravnatelj.

***UPIS UČENIKA TEMELJEM PRIZNAVANJA EKVIVALENCIJE***

Članak 112.

Učenika stranca, azilanta ili hrvatskog državljanina koji je prekinuo školovanje u inozemstvu i koji želi nastaviti srednje obrazovanje u Republici Hrvatskoj, Škola će upisati u odgovarajući razred samo temeljem rješenja o priznavanju istovrijednosti svjedodžbe radi nastavka naobrazbe.

***NASTAVAK OBRAZOVANJA ZA VIŠU RAZINU KVALIFIKACIJE***

**Članak 113.**

Učenik koji je stekao nižu razinu srednjeg obrazovanja može nastaviti obrazovanje u trogodišnjem strukovnom programu obrazovanja u statusu redovitog učenika.

Učenik koji je završio obrazovni program u trajanju od tri godine može nastaviti obrazovanje u četverogodišnjem strukovnom programu obrazovanja u statusu redovitog učenika.

Učenik iz stavka 1. i 2. ovoga članka može nastaviti obrazovanje za višu razinu kvalifikacije u roku od dvije godine dana od dana završetka niže razine srednjega obrazovanja odnosno od završetka trogodišnjeg obrazovnog programa

**Članak 113. a**

Obrazovanje radi stjecanja više razine kvalifikacije može se nastaviti, u pravilu, unutar istoga obrazovnog sektora u kojemu je stečeno prethodno strukovno obrazovanje.

Obrazovanje iz stavka 1. ovoga članka može nastaviti učenik čiji prosjek ocjena svih razreda srednjega strukovnog obrazovanja u prethodno završnome strukovnom obrazovanju iznosi najmanje 3,50 zaokruženo na dvije decimale.

Ostvarivanje prava nastavka obrazovanja za višu razinu kvalifikacije uvjetuje se polaganjem razlikovnih odnosno dopunskih ispita koje određuje Nastavničko vijeće Škole.

**Članak 113. b**

Škola je obvezna do 15. lipnja tekuće školske godine objaviti na mrežnim stranicama Škole programe obrazovanja za stjecanje više razine kvalifikacije.

Učenik odnosno roditelj ili skrbnik malodobnog učenika obvezan je do 5. srpnja tekuće školske godine podnijeti Školi pisani zahtjev za nastavkom obrazovanja uz koji je obvezan priložiti izvornike ili ovjerene preslike prethodno stečenih razrednih svjedodžbi i svjedodžbe o završenom obrazovanju.

O zahtjevu iz stavka 2. ovog članka Škola odlučuje rješenjem.

Rješenjem kojim se učeniku odobrava nastavak obrazovanja utvrđuje se rok do kojega učenik mora položiti razlikovne i/ili dopunske ispite te izvršiti sve obveze, kao i sve druge važne pojedinosti vezane za nastavak obrazovanje.

Učenik kojemu je odobren nastavak obrazovanja za višu razinu kvalifikacije upisuje se u Školu putem upisnice dostupne na mrežnim stranicama ministarstva nadležnog za obrazovanje (u daljnjem tekstu : Ministarstvo) i mrežnim stranicama Škole.

**Članak 113. c**

Učenik kojem je određena obveza polaganja manjeg broja razlikovnih ispita i/ili dopunskih ispita započet će s redovitim pohađanjem nastave razreda u kojem nastavlja obrazovanje nakon upisa u Školu.

Učenik iz stavka 1. ovoga članka obvezan je položiti razlikovne i/ili dopunske ispite do 31. ožujka tekuće školske godine.

Učenik koji do roka propisanoga stavkom 2. ovoga članka ne položi razlikovne i/ili dopunske ispite, ne može s uspjehom završiti razred u kojem je nastavio obrazovanje.

Učenik kojemu je određena obveza polaganja većeg broja razlikovnih i/ili dopunskih ispita, nakon upisa u Školu u prvoj će školskoj godini polagati razlikovne i/ili dopunske ispite bez redovitog pohađanja nastave.

Za učenika iz stavka 4. ovoga članka Škola će organizirati konzultativno-instruktivni oblik odgojno-obrazovnog rada.

Raspored i način organiziranja ovog odgojno-obrazovnog rada utvrdit će se godišnjim planom i programom rada.

Učenik koji iz neopravdanih razloga ne sudjeluje u organiziranom odgojno-obrazovnom radu, ne može pristupiti polaganju razlikovnih i/ili dopunskih ispita.

Učenik iz stavka 4. ovoga članka obvezan je položiti razlikovne i/ili dopunske ispite do 31. kolovoza tekuće godine.

Ako učenik zbog opravdanog razloga ne pristupi razlikovnim i/ili dopunskim ispitima u zadanim rokovima, Škola će mu omogućiti naknadno polaganje ispita nakon prestanka razloga zbog kojega nije pristupio ispitu.

Ako učenik iz stavaka 1. i 4. ovoga članka ne položi razlikovne i/ili dopunske ispite u rokovima iz stavaka 2. i 8. ovoga članka, gubi pravo nastavka obrazovanja za višu razinu kvalifikacije u statusu redovitog učenika.

**Članak 113. d**

Učenik ne može pristupiti polaganju razlikovnih i/ili dopunskih ispita iz višeg razreda, ako nije položio sve razlikovne i/ili dopunske ispite iz prethodnog razreda.

Učenik može u jednome danu polagati najviše tri ispita.

Ispit iz jednoga nastavnog predmeta može se polagati najviše tri puta i to dva puta pred predmetnim nastavnikom, te jedan put pred ispitnim povjerenstvom.

Ispitno povjerenstvo čine tri člana koje imenuje ravnatelj, a ocjena povjerenstva je konačna.

Način polaganja ispita pred povjerenstvom uređen je člancima 124. do 130. Statuta Škole.

Polaganje razlikovnih i/ili dopunskih ispita učenik prijavljuje prijavnicom.

Rokove za prijavu i polaganje razlikovnih i/ili dopunskih ispita određuje Nastavničko vijeće Škole.

Škola će do 30. rujna tekuće školske godine na mrežnim stranicama Škole objaviti rokove za prijavu i polaganje razlikovnih i/ili dopunskih ispita i raspored organizacije odgojno-obrazovnog rada.

***PRIJELAZ UČENIKA***

Članak 114.

Nastavničko vijeće može u skladu sa zahtjevom učenika odnosno roditelja ili skrbnika učeniku koji je pohađao drugi program odobriti upis i nastavak obrazovanja u Školi.

Rješenjem o odobrenju upisa i nastavka obrazovanja u Školi Nastavničko vijeće utvrđuje i sadržaj razlikovnih odnosno dopunskih ispita i rokove njihova polaganja.

Učeniku koji prelazi iz Škole u drugu Školu izdaje se prijepis ocjena i učenik se ispisuje u roku od sedam dana od dana primitka obavijesti o upisu učenika u drugu Školu.

Članak 115.

Učenik prelazi iz jedne školu u drugu koja ostvaruje isti obrazovni program najkasnije do početka drugog polugodišta.

Iznimno od stavka 1. ovoga članka, ako se učenik preseli iz jednog mjesta u drugo, Škola će upisati učenika i nakon kraja prvog polugodišta.

Ako učenik prekine srednje obrazovanje, Škola ga može upisati ako od kraja školske godine u kojoj je prekinuo obrazovanje do početka školske godine u kojoj nastavlja obrazovanje nije proteklo više od dvije školske godine, o čemu odluku donosi Nastavničko vijeće.

***PRESTANAK STATUSA UČENIKA U ŠKOLI***

Članak 116.

Za učenika koji se ispisao iz Škole, Škola u matičnoj knjizi zaključuje posljednji razred koji je završio u Školi.

Učeniku koji je završio zadnji razred upisanoga obrazovnog programa, ali nije položio državnu maturu, odnosno nije izradio i obranio završni rad, status redovitog učenika prestaje godinu dana nakon završetka školske godine u kojoj je završio zadnji razred upisanoga obrazovnog programa.

***PRAVA I OBVEZE UČENIKA***

Članak 117.

Učenik ima pravo:

- na obaviještenost o svim pitanjima koja se odnose na njega

- na savjet i pomoć u rješavanju problema sukladno njegovom najboljem interesu

- na uvažanje njegova mišljenja

- na pomoć drugih učenika Škole

- na pritužbu koju može predati nastavnicima, ravnatelju ili školskom odboru

- sudjelovati u radu vijeća učenika te u izradi i provedbi kućnog reda

- predlagati poboljšanje odgojno-obrazovnog procesa i odgojno-obrazovnog rada

Učenik je obvezan:

- pohađati obvezni dio programa i druge oblike obrazovnog rada koje je izabrao

- pridržavati se pravila Kućnog reda

- ispunjavati upute nastavnika, stručnih suradnika i ravnatelja, a koje su u skladu s

pravnim propisima i kućnim redom

- čuvati udžbenike i druga obrazovna i nastavna sredstva

- savjesno učiti i aktivno sudjelovati u nastavnom procesu

- njegovati humane odnose među učenicima, nastavnicima i drugim radnicima Škole

- pravodobno opravdavati izostanke i zakašnjenja.

***IZOSTANCI UČENIKA***

Članak 118.

Izostanke i zakašnjenja na nastavu i druge oblike odgojno-obrazovnog rada učenici su dužni opravdati (ispričnicom roditelja, skrbnika, liječnika i sl.) i to najduže u razdoblju do 14 dana.

Opravdanim izostancima smatra se bolest učenika, smrtni slučaj u obitelji, iznimne potrebe u čuvanju imovine obitelji, problemi u prometu, elementarne nepogode, bolest članova obitelji i slično.

Učenik može izostati s nastave prema odobrenju:

- nastavnika s njegovog sata

- razrednika do tri radna dana

- ravnatelja do sedam radnih dana

- nastavničkog vijeća više od sedam radnih dana.

***IZVJEŠĆIVANJE O IZOSTANCIMA UČENIKA***

Članak 119.

Ako učenik ne dolazi redovito na nastavu ili ne izvršava druge školske obveze, razrednik će zatražiti od roditelja ili skrbnika objašnjenje o razlozima učenikovog neizvršavanja obveza.

O učenicima koji ne pohađaju školu ili je ne pohađaju redovito, ravnatelj je dužan izvijestiti Centar za socijalnu skrb.

***OCJENJIVANJE UČENIKA***

Članak 120.

Redovni učenik Škole prati se i ocjenjuje tijekom nastave.

Na osnovi praćenja i vrednovanja tijekom nastavne godine zaključnu ocjenu iz nastavnog predmeta utvrđuje nastavnik nastavnog predmeta, a ocjenu iz vladanja razredno vijeće na prijedlog razrednika.

***ISPRAVE O USPJEHU***

Članak 121.

Škola učeniku na kraju polugodišta izdaje pisano izvješće o postignutom uspjehu iz nastavnih predmeta i vladanja.

Na završetku svakoga razreda učeniku se izdaje razredna svjedodžba, a na završetku srednje škole svjedodžba o završnom radu.

***PREISPITIVANJE ZAKLJUČENE OCJENE***

Članak 122.

Učenik ili roditelj koji nije zadovoljan zaključenom ocjenom učenika iz pojedinog nastavnog predmeta, ima pravo u roku do dva dana od završetka nastavne godine podnijeti zahtjev Nastavničkom vijeću radi polaganja ispita pred povjerenstvom.

Polaganje ispita iz stavka 1. ovoga članka provodi se u roku od dva dana od dana podnošenja zahtjeva.

Učenik ili roditelj koji nije zadovoljan ocjenom iz vladanja može u roku od dva dana podnijeti zahtjev Nastavničkom vijeću radi preispitivanja ocjene. Odluka o ocjeni iz vladanja Nastavničkog vijeća je konačna.

***SASTAV POVJERENSTVA***

Članak 123.

Povjerenstvo iz članka 122. čine tri člana:

- predsjednik (razrednik)

- ispitivač (nastavnik predmeta iz kojega se polaže ispit)

- stalni član povjerenstva.

Članove povjerenstva imenuje Nastavničko vijeće.

***STRUKTURA ISPITA***

Članak 124.

Ispit se sastoji od pisanog i usmenog dijela, u ovisnosti od nastavnog predmeta.

Iz kojih će se predmeta polagati pisani i usmeni ispit, a iz kojih samo usmeni ispit, određuje Nastavničko vijeće.

***TRAJANJE ISPITA***

Članak 125.

Pisani dio ispita traje najdulje 45 minuta.

Usmeni dio ispita traje najdulje 30 minuta.

***ISPITNA PITANJA***

Članak 126.

Pitanja na pisanom dijelu ispita utvrđuje Povjerenstvo.

Pitanja na usmenom dijelu ispita mogu pored ispitivača postavljati i drugi članovi Povjerenstva.

***UTVRĐIVANJE OCJENE***

Članak 127.

Na kraju ispita Povjerenstvo utvrđuje ocjenu.

Članovi Povjerenstva donose ocjenu većinom glasova.

Donesenu ocjenu predsjednik Povjerenstva dužan je učeniku neposredno priopćiti.

Članak 128.

Ako je Povjerenstvo na ispitu utvrdilo prolaznu ocjenu, ocjena Povjerenstva je konačna.

U slučaju da je Povjerenstvo učeniku utvrdilo ocjenu nedovoljan (1), a učenik ima zaključenu ocjenu nedovoljan (1) iz najviše dvaju nastavnih predmeta, upućuje ga se na dopunski rad.

***ZAPISNIK O ISPITU***

Članak 129.

O tijeku ispita vodi se zapisnik.

Zapisnik se vodi za svakoga učenika koji je pristupio ispitu.

Zapisnik vodi stalni član povjerenstva, a potpisuju ga predsjednik i drugi član.

***SADRŽAJ ZAPISNIKA***

Članak 130.

U zapisnik se upisuje dan i vrijeme održavanja ispita, osobni podatci o učeniku, pitanja na pisanom i usmenom dijelu ispita, ocjene iz pisanog i usmenog dijela ispita i konačna ocjena.

Zapisniku se prilažu i pisani radovi učenika.

Zapisnici o ispitima i pisani radovi učenika pohranjuju se u pismohrani Škole.

***DOPUNSKI RAD I POPRAVNI ISPIT***

Članak 131.

Za učenika koji na kraju nastavne godine ima ocjenu nedovoljan (1) iz najviše dva nastavna predmeta, škola je dužna organizirati pomoć u učenju i nadoknađivanju znanja kroz dopunski rad koji je učenik dužan pohađati.

Dopunski rad iz stavka 1. ovoga članka utvrđuje Nastavničko vijeće po nastavnim predmetima.

Dopunski rad ne može trajati kraće od 10 i dulje od 25 sati po nastavnom predmetu.

Ako učenik tijekom dopunskog rad ostvari očekivane ishode nastavnik mu zaključuje prolaznu ocjenu. S ocjenom ili potrebom upućivanja na popravni ispit nastavnik je dužan upoznati učenika na zadnjem satu dopunskog nastavnog rada.

Nastavnici obavljaju dopunski rad u okviru 40 – satnog radnog tjedna.

Ako se učeniku nakon dopunskog rada ne zaključi prolazna ocjena, učenik se upućuje na popravni ispit koji se održava krajem školske godine, a najkasnije do 25. kolovoza tekuće godine.

Popravni ispit polaže se pred ispitnim povjerenstvom koje imenuje ravnatelj, a ocjena povjerenstva je konačna.

Članak 132.

Na polaganje popravnog ispita primjenjuju se članci 123. do 128. ovoga Statuta.

***PREDMETNI I RAZREDNI ISPIT***

Članak 133.

Učenik koji zbog opravdanih razloga nije mogao pohađati nastavu i biti ocijenjen iz jednog ili više predmeta, polaže predmetni ili razredni ispit.

Pod opravdanim razlozima iz stavka 1. ovoga članka smatraju se:

- bolest u dužem trajanju

- izvršavanje obveza prema aktima ovlaštenih državnih tijela

- drugi opravdani razlog koji kao takav ocijeni Nastavničko vijeće.

***ROKOVI POLAGANJA PREDMETNIH I RAZREDNOG ISPITA***

Članak 134.

Predmetni i razredni ispit organiziraju se na kraju nastave ili kasnije ako je to prijeko potrebno.

Predmetni i razredni ispit učenik može polagati do početka iduće školske godine.

***ZAHTJEV ZA POLAGANJE PREDMETNIH I RAZREDNOG ISPITA***

Članak 135.

Učenik iz članka 133. stavka 1. ovoga Statuta koji želi pristupiti polaganju predmetnog ili razrednog ispita, podnosi Nastavničkom vijeću zahtjev za polaganje ispita.

Kod rješavanja zahtjeva iz stavka 1. ovoga članka Nastavničko vijeće utvrđuje i rokove polaganja ispita.

Predmetni ili razredni ispit polaže se pred Povjerenstvom, koje imenuje Nastavničko vijeće u skladu sa člankom 122. ovog Statuta.

Učenik ne može polagati više od tri predmeta u jednom danu.

***DODATNI ROKOVI***

Članak 136.

Učeniku koji na razrednom ispitu položi 2/3 potrebnih ispita, ravnatelj može odobriti dodatni rok za polaganje preostalih ispita.

Novi rok iz stavka 1. ovoga članka ne smije biti suprotan članku 134. stavku 2. ovoga Statuta.

Učeniku koji pravodobno zbog bolesti ili drugoga opravdanog razloga ne pristupi popravnom, predmetnom ili razrednom ispitu, ravnatelj treba osigurati polaganje ispita nakon prestanka razloga spriječenosti pristupanja ispitu.

***DULJE TRAJANJE OBRAZOVANJA***

Članak 137.

Učenici koji imaju status kategoriziranog sportaša prema odredbama Zakona o športu, daroviti učenici u umjetničkim područjima, te učenici koji se pripremaju za međunarodna natjecanja, mogu završiti obrazovanje u Školi pohađanjem nastave ili polaganjem ispita u vremenu za polovinu duljem od propisanog trajanja upisanog programa.

Uvjete, način i postupak obrazovanja učenika iz stavka 1. ovog članka utvrđuje Nastavničko vijeće.

Polazniku koji je na više od dvije godine iz opravdanih razloga prekinuo obrazovanje, na prijedlog Nastavničkog vijeća i uz prethodno pribavljeno mišljenje Agencije za strukovno obrazovanje, ravnatelj određuje uvjete za nastavak i stjecanje kvalifikacije ako je kurikulum izmijenjen u odnosu na kurikulum kvalifikacije koju je pohađao.

Na prijedlog Nastavničkog vijeća ravnatelj odlučuje o produženju statusa redovitih polaznika sukladno članku 35. stavak 1. i 2. Zakona o strukovnom obrazovanju.

***HORIZONTALNA I VERTIKALNA PROHODNOST***

Članak 138.

U tijeku srednjoškolskog strukovnog obrazovanja omogućena je horizontalna i vertikalna prohodnost.

Uvjete i načine nastavka obrazovanja za istu razinu kvalifikacije (horizontalna prohodnost) utvrdit će Nastavničko vijeće sukladno uputama Agencije za strukovno obrazovanje (u daljnjem tekstu: Agencija).

Nastavničko vijeće može donijeti opća pravilna vezana za uvjete i način nastavka obrazovanja za istu razinu kvalifikacije, a u skladu s uputama Agencije.

***POHVALE I NAGRADE***

Članak 139.

Učenici koji se ističu u ostvarivanju obrazovnog rada, vladanju te aktivnostima u Školi i izvan nje mogu biti pohvaljeni i nagrađeni.

POHVALE

Članak 140.

Pohvale su:

- usmene pohvale

- pisane pohvalnice, povelje, priznanja, plakete, diplome i sl.

- priznanja u obliku medalja, prigodnih značaka, pokala i sl.

NAGRADE

Članak 141.

Nagrade su:

- knjige, skulpture, umjetničke slike, albumi, fotografije i sl.

- športski rekviziti, alati za rad, pribor za umjetničko stvaranje, glazbeni

instrumenti i sl.

- novčane nagrade.

Sredstva za nagrade utvrđuju se Financijskim planom Škole.

Članak 142.

Pohvale i nagrade iz članaka 140. i 141. ovoga Statuta mogu se dodjeljivati pojedinačno, skupini, razredu i sl.

***PREDLAGANJE POHVALA I NAGRADA***

Članak 143.

Pohvale i nagrade mogu predlagati učenici, nastavnici, stručni suradnici, tijela Škole te fizičke i pravne osobe izvan Škole.

***OVLAŠTENA TIJELA ZA DODJELJIVANJE NAGRADA I POHVALA***

Članak 144.

Usmenu pohvalu učeniku izriče razrednik.

Pisanu pohvalu učeniku daje Razredno vijeće.

Nagrade učeniku dodjeljuje Nastavničko vijeće.

***ISPRAVE I EVIDENCIJA***

Članak 145.

O dodijeljenoj nagradi učeniku se izdaje i pisana isprava.

O pohvalama i nagradama u Školi se vodi evidencija.

***OBRASCI PISANIH POHVALA I ISPRAVA***

Članak 146.

Pisana pohvala iz članka 140. i pisana isprava iz članka 145. stavka 1.ovoga Statuta izdaje se na obrascu koji utvrđuje Nastavničko vijeće.

Pisanu pohvalu potpisuje predsjednik tijela koje je pisanu pohvalu donijelo i ravnatelj, a pisanu ispravu ravnatelj.

***RAZLOZI ZA IZRICANJE PEDAGOŠKIH MJERA***

Članak 147.

Pedagoške mjere izriču se učenicima zbog povreda dužnosti, neispunjavanja obveza, nasilničkog ponašanja i drugih neprimjerenih ponašanja učenika, a radi sprječavanja i otklanjanja negativnih pojava, nemarnog odnosa učenika prema odgojno-obrazovnom radu i učenju, kršenja kućnog reda, nekulturnog i neprimjerenog ponašanja, oštećivanja školske imovine i ponavljanja kršenja dužnosti i obveza.

**VRSTE PEDAGOŠKIH MJERA**

Članak 148.

Pedagoške mjere zbog povreda dužnosti, neispunjavanja obveza i nasilničkog ponašanja u srednjoj školi su :

🠺 opomena

🠺 ukor

🠺 opomena pred isključenje

🠺 isključenje iz srednje Škole.

Pedagoške mjere opomena i ukor izriču se za tekuću školsku godinu, a izrečena mjera opomena pred isključenje vrijedi do kraja srednjeg obrazovanja.

Škola je dužna provoditi pedagoške mjere uvažavajući učenikovo psihofizičko stanje i njegovu dob, te utvrditi sve okolnosti koje utječu na njegov razvoj.

Članak 149.

Pedagošku mjeru opomena učeniku izriče razrednik.

Pedagošku mjeru ukor učeniku izriče Razredno vijeće.

Pedagošku mjeru opomena pred isključenje učeniku izriče Nastavničko vijeće.

Ravnatelj rješenjem odlučuje o pedagoškoj mjeri isključenja iz škole na temelju obavijesti Nastavničkog vijeća.

Do donošenja odluke o izricanju pedagoške mjere ravnatelj može rješenjem privremeno udaljiti učenika iz odgojno-obrazovnog procesa, o čemu je dužan pisanim putem izvijestiti roditelja i nadležni centar za socijalnu skrb. Nakon donošenja odluke o izricanju pedagoške mjere, rješenje o privremenom udaljenju će se ukinuti.

Učenik koji je isključen ima pravo polagati razredni ispit.

Članak 150.

Postupak za izricanje pedagoške mjere opomene i ukora provodi razrednik, a za opomenu pred isključenje i isključenje iz Škole Povjerenstvo koje imenuje Nastavničko vijeće.

Povjerenstvo ima predsjednika i dva člana. U Povjerenstvo se u pravilu imenuju, uz ostale članove, razrednik i pedagog.

Povjerenstvo će povodom prijedloga za izricanje pedagoške mjere sazvati usmenu raspravu na koju se poziva podnositelj prijedloga, punoljetni učenik, maloljetni učenik i njegov roditelj/skrbnik, te predstavnik Vijeća učenika.

O provedenom postupku u vezi s prijedlogom za izricanje pedagoške mjere opomena pred isključenje i isključenje iz Škole Povjerenstvo donosi Zaključak i upućuje ga nadležnom tijelu koje postupak može obustaviti ili izreći odgovarajuću pedagošku mjeru. U jednom se postupku može izreći samo jedna pedagoška mjera.

***PRIGOVOR I ŽALBA***

Članak 151.

Pedagoške mjere opomena, ukor i opomena pred isključenje izriču se kao mjere upozorenja i na njihovo izricanje učenik ili roditelj može uputiti prigovor ravnatelju Škole.

O žalbi protiv rješenja o izrečenoj pedagoškoj mjeri isključenja iz Škole odlučuje Ministarstvo znanosti, obrazovanja i sporta

**VII. TIJELA RAZREDNOG ODJELA I VIJEĆE UČENIKA**

***TIJELA RAZREDNOG ODJELA***

Članak 152.

Učenici razrednog odjela na početku nastavne godine iz svojih redova biraju predsjednika, zamjenika predsjednika i blagajnika razrednog odjela za tekuću školsku godinu.

Za predsjednika, zamjenika predsjednika i blagajnika razrednog odjela izabrani su učenici koji su dobili najveći broj glasova nazočnih učenika.

Glasovanje je javno, dizanjem ruku.

Postupkom izbora predsjednika, zamjenika predsjednika i blagajnika razrednog odjela rukovodi razrednik.

***PREDSJEDNIK RAZREDNOG ODJELA***

Članak 153.

Predsjednik razrednog odjela predstavlja razredni odjel, štiti i promiče interese učenika razrednog odjela u Školi. Zamjenik predsjednika razrednog odjela zamjenjuje predsjednika u slučaju njegove spriječenosti ili izočnosti.

***BLAGAJNIK RAZREDNOG ODJELA***

Članak 154.

Blagajnik razrednog odjela prikuplja i čuva novac koji mu učenici daju za ostvarivanje aktivnosti razrednog odjela.

Blagajnik je dužan prikupljeni novac odgovorno čuvati i predati ga zajedno s evidencijom razredniku ili blagajniku Škole. Radnik koji zaprimi novac, dužan je učeniku izdati potvrdu o primitku novca.

***VIJEĆE UČENIKA***

Članak 155.

Svi predsjednici razrednih odjela čine Vijeće učenika Škole.

Konstituirajuću sjednicu Vijeća učenika saziva ravnatelj. Ravnatelj rukovodi radom konstituirajuće sjednice do izbora predsjednika Vijeća učenika.

Članovi vijeća učenika Škole između sebe biraju predsjednika Vijeća učenika Škole.

Za predsjednika Vijeća učenika izabran je učenik koji je dobio najveći broj glasova nazočnih članova.

Glasovanje je javno, dizanjem ruku.

O izboru predsjednika Vijeća učenika Škole vodi se zapisnik.

***OVLASTI VIJEĆA UČENIKA***

Članak 156.

Vijeće učenika:

- priprema i daje prijedloge tijelima Škole o pitanjima važnim za učenike, njihov rad i rezultate

u obrazovanju

- izvješćuje pravobranitelja za djecu o problemima učenika

- predlaže osnivanje učeničkih klubova i udruga

- predlaže mjere poboljšanja uvjeta rada u Školi

- predlaže kandidate za općinski, gradski i županijski savjet mladih

- surađuje kod donošenja Kućnog reda

- pomaže učenicima u izvršenju školskih i izvanškolskih obveza

- skrbi o socijalnoj i zdravstvenoj zaštiti učenika

- obavlja druge poslove određene ovim Statutom i drugim općim aktima.

***PRAVO NAZOČNOSTI NA SJEDNICAMA KOLEGIJALNIH TIJELA***

Članak 157.

Predstavnik Vijeća učenika sudjeluje u radu školskih tijela kada se odlučuje o pravima i obvezama učenika.

Školski odbor, Razredno i Nastavničko vijeće dužni su pozvati predstavnika Vijeća učenika na sjednicu na kojoj raspravljaju o pravima i obvezama učenika.

**VIII. RODITELJI I SKRBNICI**

***SURADNJA S RODITELJIMA***

Članak 158.

Radi što uspješnijeg ostvarivanja odgojno-obrazovne djelatnosti Škola surađuje s roditeljima putem roditeljskih sastanaka i izvješćivanjem roditelja o učenikovim postignućima te na drugi primjeren način.

***RODITELJSKI SASTANCI***

Članak 159.

Škola saziva opće, razredne i roditeljske sastanke razrednog odjela.

Opći i razredni roditeljski sastanci sazivaju se prema potrebi.

Roditeljski sastanci razrednog odjela sazivaju se tijekom nastavne godine.

***ODGOVORNOST RODITELJA***

Članak 160.

Roditelji odnosno skrbnici odgovorni su za učenikovo redovito pohađanje nastave i dužni su izostanke učenika opravdati neposredno u Školi ili pisanom izjavom, najkasnije drugi dan nakon izostanka učenika.

***NADOKNADA ŠTETE***

Članak 161.

Roditelji odnosno skrbnici obvezni su Školi nadoknaditi štetu koju učenik učini za vrijeme boravka u Školi, na izletu ili ekskurziji u skladu s općim propisima obveznog prava.

***OBVEZE RODITELJA***

Članak 162.

Roditelji odnosno skrbnici dužni su ispunjavati svoje obveze prema Školi koje se odnose na ostvarivanje nastavnog plana i programa. Ostale obveze roditelji odnosno skrbnici mogu preuzimati u dogovoru sa Školom.

U skladu s aktima Školskog odbora i ravnatelja i svojim interesima roditelji sudjeluju u osiguranju sredstava koja se odnose na troškove:

- popravka knjiga oštećenih za vrijeme posudbe

- školskih izleta i ekskurzija

- kino predstava

- kazališnih predstava

- priredaba i natjecanja

- rada učeničkih klubova i društava

- osiguranja učenika.

**VIJEĆE RODITELJA**

Članak 163.

U Školi se utemeljuje Vijeće roditelja.

Vijeće roditelja čine predstavnici roditelja učenika Škole.

***IZBOR ČLANOVA***

Članak 164.

Roditelji učenika na roditeljskom sastanku razrednih odjela iz svojih redova na početku školske godine biraju za tekuću školsku godinu jednog predstavnika u Vijeće roditelja Škole.

Za predstavnika roditelja učenika razrednog odjela u Vijeće roditelja izabran je roditelj koji je dobio najveći broj glasova nazočnih roditelja.

Glasovanje je javno, dizanjem ruku.

Postupkom izbora predstavnika razrednog odjela u Vijeće roditelja rukovodi razrednik.

***ZAPISNIK O IZBORIMA***

Članak 165.

Zapisnik o izboru predstavnika razrednog odjela u Vijeće roditelja s imenom izabranog roditelja razrednici su dužni u roku do tri dana od dana izbora dostaviti ravnatelju.

Ravnatelj saziva konstituirajuću sjednicu Vijeća roditelja i njome rukovodi do izbora predsjednika i zamjenika predsjednika Vijeća roditelja.

***KONSTITUIRAJUĆA SJEDNICA***

Članak 166.

Na konstituirajućoj sjednici potvrđuje se mandat izabranih članova Vijeća roditelja i bira predsjednik i zamjenik predsjednika Vijeća roditelja.

***IZBOR PREDSJEDNIKA I ZAMJENIKA PREDSJEDNIKA***

Članak 167.

Članovi Vijeća roditelja biraju između sebe predsjednika i zamjenika predsjednika Vijeća roditelja.

Za predsjednika i zamjenika predsjednika izabran je roditelj koji je dobio najveći broj glasova nazočnih članova.

Glasovanje je javno, dizanjem ruku.

***OVLASTI VIJEĆA RODITELJA***

Članak 168.

Vijeće roditelja raspravlja o pitanjima značajnim za život i rad Škole te daje mišljenja i prijedloge:

- u svezi s prijedlogom i realizacijom školskog kurikuluma i godišnjeg plana i programa rada

- u svezi s radnim vremenom Škole, početkom i završetkom nastave te drugim oblicima odgojno-

obrazovnog rada

- u svezi s organiziranjem izleta, ekskurzija, športskih natjecanja i kulturnih manifestacija

- u svezi s vladanjem i ponašanjem učenika u Školi i izvan nje

- u svezi s osnivanjem i djelatnosti učeničkih udruga te sudjelovanjem učenika u njihovu radu

- u svezi s pritužbama na obrazovni rad

- u svezi s unapređenjem obrazovnog rada, uspjehom učenika u obrazovnom radu, izvanškolskim

i izvannastavnim aktivnostima, te

- obavlja druge poslove prema odredbama ovoga statuta i drugih općih akata Škole.

**IX. JAVNOST RADA**

***OBILJEŽJE JAVNOSTI RADA***

Članak 169.

Rad Škole i njezinih tijela je javan. Javnost rada ostvaruje se osobito:

- redovitim izvješćivanjem radnika, učenika i roditelja

- podnošenjem izvješća ovlaštenim upravnim tijelima i osnivaču o rezultatima odgojno-

obrazovnog rada

- podnošenjem financijskih izvješća

- priopćenjima o održavanju sjednica tijela upravljanja i stručnih tijela

- objavljivanjem općih akata i uvjeta poslovanja.

Za javnost rada odgovorni su predsjednik Školskog odbora i ravnatelj.

**X. POSLOVNA TAJNA**

***STRUKTURA POSLOVNE TAJNE***

Članak 170.

Poslovnom tajnom smatraju se osobito:

- podatci sadržani u molbama, zahtjevima i prijedlozima građana i pravnih osoba upućenih Školi

- osobni podatci o učenicima i radnicima Škole

- podatci sadržani u prilozima uz molbe, žalbe, zahtjeve i prijedloge

- podatci o poslovnim rezultatima

- podatci koji su kao poslovna tajna određeni zakonom i drugim propisima ili koje kao takve

odredi ravnatelj.

***ČUVANJE POSLOVNE TAJNE***

Članak 171.

Podatke i isprave koje se smatraju poslovnom tajnom, dužni su čuvati svi radnici, bez obzira na koji su način saznali za te podatke ili isprave.

Obveza čuvanja poslovne tajne obvezuje radnike i nakon prestanka rada u Školi.

Obveza čuvanja poslovne tajne ne odnosi se na davanje podataka u sudskom i upravnom postupku.

**XI. ZAŠTITA OKOLIŠA I POTROŠAČA**

***ZAŠTITA OKOLIŠA***

Članak 172.

Radnici Škole trebaju svakodnevno osiguravati uvjete za čuvanje i razvoj prirodnih i radom stvorenih vrijednosti čovjekova okoliša te sprječavati i otklanjati štetne posljedice koje zagađivanjem zraka, tla ili vode, bukom ili na drugi način ugrožavaju te vrijednosti ili dovode u opasnost život ili zdravlje ljudi.

Zaštita čovjekova okoliša razumijeva zajedničko djelovanje radnika Škole, učenika i građana na čijem području Škola djeluje.

***OBVEZE NASTAVNIKA I PROGRAMI RADA***

Članak 173.

Nastavnici su dužni neprestano prosvjećivati učenike u svezi s čuvanjem i zaštitom čovjekova okoliša, odnosno u svezi s obvezama, pravima i zaštitom potrošača.

Program rada Škole u provođenju zaštite čovjekova okoliša i zaštiti potrošača sastavni je dio godišnjeg plana i programa rada Škole.

**XII. IMOVINA ŠKOLE I FINANCIJSKO POSLOVANJE**

***IMOVINA ŠKOLE***

Članak 174.

Imovinu Škole čine nekretnine, pokretnine, potraživanja i novac. O imovini Škole dužni su se skrbiti svi radnici Škole.

***FINANCIJSKA SREDSTVA I FINANCIJSKI PLAN***

Članak 175.

Za obavljanje djelatnosti Škola osigurava sredstva iz Državnog proračuna, proračunajedinica lokalne i područne samouprave, od roditelja učenika, od prodaje roba i usluga te donacija.

Sredstva za obavljanje djelatnosti raspoređuju se financijskim planom.

U svezi s financijskim poslovanjem Škole ravnatelj je ovlašten i odgovoran:

- za zakonitost, učinkovitost, svrhovitost i za ekonomično raspolaganje proračunskim sredstvima

- za planiranje i izvršavanje dijela proračuna

- za ustroj te zakonito i pravilno vođenje proračunskog računovodstva.

Članak 176.

Škola je dužna voditi poslovne knjige i sastavljati financijska izvješća prema propisima kojima se uređuje način vođenja računovodstva proračunskih korisnika.

Poslove iz stavka 1. ovoga članka obavlja računovodstvena služba Škole.

***UPORABA DOBITI***

Članak 177.

Ako Škola na kraju kalendarske godine ostvari dobit, tu će dobit uporabiti za obavljanje i razvoj svoje djelatnosti u skladu s osnivačkim aktom.

***NAMIRIVANJE GUBITAKA***

Članak 178.

Ako Škola na kraju kalendarske godine iskaže gubitak u financijskom poslovanju, gubitak će se namiriti u skladu s odlukom osnivača.

**XIII. RAD ŠKOLSKIH VIJEĆA**

***ŠKOLSKA VIJEĆA***

Članak 179.

Nastavničko vijeće, Razredno vijeće, Vijeće roditelja i Vijeće učenika (u daljem tekstu: vijeće) rade na sjednicama.

Sjednice vijeća održavaju se prema potrebi.

Pravo nazočnosti na sjednici vijeća imaju članovi vijeća, ravnatelj i osobe koje predsjednik vijeća pozove na sjednicu.

***SJEDNICE ŠKOLSKIH VIJEĆA***

Članak 180.

Sjednica vijeća može se održati i vijeće može pravovaljano odlučivati ako je na sjednici nazočna većina ukupnog broja članova vijeća.

***ODLUČIVANJE ŠKOLSKIH VIJEĆA***

Članak 181.

Vijeće odlučuje većinom glasova nazočnih članova, osim kada je zakonom drukčije određeno.

Vijeće odlučuje javnim glasovanjem, osim kada je zakonom ili prethodnom odlukom vijeća određeno da se glasuje tajno.

Članovi vijeća glasuju javno tako da se dizanjem ruke izjašnjavaju *za* ili *protiv* prijedloga o kojem odlučuju.

Članovi vijeća glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

***ZAPISNIK SA SJEDNICA ŠKOLSKIH VIJEĆA***

Članak 182.

O radu vijeća na sjednici vodi se zapisnik. Zapisnik potpisuju predsjedavatelj sjednice i zapisničar.

Na zapisnik iz stavka 1. ovoga članka odgovarajuće se primjenjuju članci 72. do 77. ovoga Statuta.

**XIV. OPĆI I POJEDINAČNI AKTI ŠKOLE**

***VRSTE OPĆIH AKATA***

Članak 183.

Opći akti Škole su:

- Statut

- Pravilnik

- Poslovnik

- Odluke kojima se na opći način uređuju odnosi u Školi.

***POPIS OPĆIH AKATA***

Članak 184.

Pored Statuta Škola ima ove opće akte:

🢫 Pravilnik o radu

🢫 Pravilnik o zaštiti na radu

🢫 Pravilnik o zaštiti od požara

🢫 Pravilnik o radu školske knjižnice

🢩 Kućni red

🢫 Pravilnik o promicanju spoznaje o štetnosti uporabe duhanskih proizvoda za zdravlje

🢫 Pravilnik o zaštiti i obradi arhivskog i registraturnog gradiva

🢩 Poslovnik o radu kolegijalnih tijela

🢫 Etički kodeks neposrednih nositelja odgojno-obrazovne djelatnosti.

***PREDLAGANJE OPĆIH AKATA***

Članak 185.

Inicijativu za donošenje općih akata, njihovih izmjena i dopuna može dati svaki član Školskog odbora.

***OBJAVLJIVANJE OPĆIH AKATA***

Članak 186.

Opći akti objavljuju se na oglasnoj ploči Škole.

Opći akti stupaju na snagu osmoga dana od dana objavljivanja na oglasnoj ploči, ako pojedinim aktom nije određen kraći rok njegova stupanja na snagu.

***PRIMJENA OPĆIH AKATA***

Članak 187.

Opći akti primjenjuju se od dana njihova stupanja na snagu, osim ako aktom nije kao dan početka primjene određen neki kasniji dan.

***PRAVO UVIDA U ODREDBE OPĆEG AKTA***

Članak 188.

Tajnik Škole dužan je radniku Škole, roditelju ili učeniku koji ima pravni interes, omogućiti uvid u opće akte ili njihovu kraću uporabu.

Opći akti ne mogu se iznositi izvan prostora Škole.

***POJEDINAČNI AKTI***

Članak 189.

Pojedinačne akte kojima se odlučuje o pojedinim pravima i obvezama učenika i radnika, donose kolegijalna tijela i ravnatelj.

Pojedinačni akti stupaju na snagu i izvršavaju se nakon donošenja, osim ako provođenje tih akata nije uvjetovano konačnošću akta, nastupom određenih činjenica ili istekom određenog roka.

***TUMAČENJE ODREDABA OPĆIH AKATA***

Članak 190.

Autentično tumačenje odredaba općeg akta daje Školski odbor.

**XV. PEDAGOŠKA DOKUMENTACIJA I EVIDENCIJE**

Članak 191.

Škola je obvezna voditi o učeniku evidenciju i dokumentaciju o obavljanju praktične nastave i vježbi kod poslodavca.

Radi organizacije i kontrole provođenja praktične nastave i vježbi kod poslodavca, ravnatelj zadužuje nastavnika ili više nastavnika koji će obavljati slijedeće poslove :

* tehničke predradnje oko sklapanja ugovora o provođenju praktične nastave,
* brinuti se o sklapanju ugovora o provođenju praktične nastave,
* vođenje evidencije iz članka 39. Zakona o strukovnom obrazovanju,
* prikupljanje potrebite dokumentacije o ispunjavanju uvjeta kako za polaznika, tako i za poslodavca, a vezano za provođenje praktične nastave i vježbi,
* kontrolu ostvarivanja uvjeta rada kod poslodavca i primjenu propisa kojima se uređuju radni odnosi,
* kontrolu mjera zaštite na radu kod poslodavca u tijeku provođenja praktične nastave i vježbi,
* kontrolu ispunjavanja ugovorenih obveza kako d strane polaznika, tako i od strane poslodavca,
* kontrolu ostvarivanja kurikuluma i druge poslove po nalogu ravnatelja.

Cjelokupnu dokumentaciju, nastavnik iz stavka 2. ovoga članka, daje na uvid stručnom suradniku, odnosno pedagogu, koji nakon kontrole i zajedno s nastavnikom, sukladno podzakonskim aktima ministra i Agencije za strukovno obrazovanje, provodi organizaciju provjere stečenih znanja i vještina.

Stručni suradnik odnosno pedagog i nastavnik iz stavka 2. ovog članka je obvezan redovito izvješćivati ravnatelja o svim bitnim uvjetima provođenja praktične nastave i vježbi kod poslodavca, te pravovremenom vođenju evidencije i pedagoške dokumentacije o tijeku praktične nastave i vježbi.

**XVI. PRIJELAZNE I ZAVRŠNE ODREDBE**

Članak 192.

Stupanjem na snagu ovoga Statuta (pročišćeni tekst) prestaje važiti Statut Škole

KLASA: 602-03/16-01-20 URBROJ: 2176-57-01/16-1 od 27. lipnja 2016. godine.

Članak 193.

Ovaj Statut stupa na snagu osmoga dana od dana objave na oglasnoj ploči Škole.

KLASA : 602-03/19-01/08 PREDSJEDNIK ŠKOLSKOG ODBORA :

URBROJ: 2176-57-01/19-1

**Ivan Josipović, struč.spec.ing.el.**

Kutina, 24. svibnja 2019.

OVAJ STATUT OBJAVLJEN JE NA OGLASNOJ PLOČI ŠKOLE 24. SVIBNJA 2019. GODINE, A STUPIO JE NA SNAGU 2. LIPNJA 2019. GODINE.

R A V N A T E LJ:

**Ante Dževlan, prof.**